url: =Ei pau, ei lai bek zatna in minam itnaman mah mawleh? ~ Tual Khan Suan :: ZOMI DAILY\nposted on 28 August 2016 at 1:36 pm Lomkholna: Article, Politics, Tualkhansuan\nHih a tunga dotna dawnna dingin, hih dotna mah laigualh zia dang khat tawh gual kik leng kician zaw leh kilawm hi. Tua in, “ Minam dangte pau, lai zat pihna in ei minam it lohna hiam? cih tawh dotna pen ki dawng hileng dawn nop tuak zaw hi. Hih dotna nihte tawh hong kidong phial ta leh, a deihna kibang tuak a hihi. Tua dotna nih tawh mimal khat ciat hong ki dong leng, mi khat leh khat i dawnna kibang kim lo dingin ka um hi. Pawl khat in, “ Minam it ci na pi’n a ma pau,lai zong zang utlo pen, minam it hi kei” a ci ding a om bangin, pawl khat leuleu in, “ Minam dang pau, lai zat manin minam itlo hi tuanlo hi” a ci zong om ding hi.\nA taktak in ei Zomi namte banga minam lianlua lo minamte a dingin ei pau bek, ei lai bek zatna tawh minam itna leh minam itlohna tekkak leng bel kikhial kha ding hi. A hangin, lai leh pau kician tak in i neih hang in, i lai leh i pau pen tu ciangciang kicing taak (standard) takin kinei nai lo hi. I Zolai bang cileng, Zomi a kici khempeuh zat dingin laigelh zia man na ngawn kinei zo taktak nailo hi. Pawl khat in “Zo mi” ci’n “Zo” leh “mi” kigawm sak lo, pawl khat leuleu in “Zomi” ci’n a kigawm sak om hi. Kammal kigawm zia ding, khen zia ding na ngawn zuih ding kician ki nei nailo in, ut bang peuh a lai gelh Zomi sungah kitam mahmah lai hi. Lai gelhzia bek hilo, laimal (word) mahmah zong ei Zomi te’n kicing takin i nei nai kei hi. Gentehna in, lai simbu a hi, “History” bang Kawlgam lam a om Zomi te’n Kawlte cihna kila in, “ Tamaii” mah kici suk lel a, India lam a om Zomi te’n mikang te cihna “ History” mah ci uhhi. Tua mah bangin, kammal dangdangte a hi, Geography, Science, Math, leh a dang te zong tua bang mah ahihi. Hih pen i Zolai tawh kisai tawm bek pulakna a hihi.\nTua bang mah in, ei pau bek zang ni ci leng, kicing nailo a hih manin thu genna ah, minam dangte pau kikawm kha den hi. Ei Zomi sungah Pasian thu gen mite a hi a, mipi lak a thu gen mi tampi tak te in, ei Zopau bek siang vilvel a, thugen ding hamsa kisa tek mahmah ding in ka um hi. Kawlgam lam a om Zomi te’n thu a gen ciangin a tawmpen in Kawlpau mal khat mal nih hel kha den mah bangin, English ki zat zawk deuhna lam a om Zomi te in, English mal khat mal nih hel kha den uh hi. Tua banga kihel kha kammalte zong ei Zopau sungah a om phial zongin, minam dangte a kikhawm kha zaw hi. Tua i zat khakna hangin ei Zopau a neu et, leh Zomi a it lo cih pah ding zong hi khin lo ding hi. Gentehna khat in tutung (December 2011) a GZA khawmpi Kawlpi a kibawl na ah, Dr. Enno i thu konghonna sungah, “ Tavuan (kawlpau) cih kammal zang kei ni, akyit paa (Kawlpau) kha ni” ci’n a gen the mipi nui ngeingai hi. Zomite pen minam lianlua lo a hih manin minam dangte depna hang tawh i theihloh kal, i zat sawmloh na ngawn in a kizang zang na hi kha mawk hi.\nBy Tual Khan Suan\nPrevious: Malaysia leh Singapore ah meikhu tawlkhat kithuak laiding\nNext: New Zogam (Bowling Green, Kentucky)


timestamp: atn

url: =I Have Decided To Follow Jesus Taangthu ~ Thu Tatuam (Siyin News)\nI Have Decided To Follow Jesus Taangthu\nWednesday, November 05, 2014 Tapidaw Taw Kisai No comments\nTuma kumh 150 lai in, England ngam ah khanlawna piang in India (North East) ah Pathian naseam tu akuan khia tam tatak om uh hi. Tuahunlai North East India sia Assam state bek hi in tulaitak hun (Mizoram, Nagaland, Manipur etc..) ci bangh in kikhen ngawl hi.\nAssam ah minam tam tatak om in, Tuahunlai Assam minamte sia kisim kido tu uk in, Pasal peuma Inn sung ah mihing lungu tam tatak akoi tu vo kidem uh hi.\nPasal khat in azi hung zo ci lakna ahikom, zi nei thei tu tangvalte in, inn pang tungah/ abaang tungah mihing lungu tam tatak ataak tu kidem uh hi. Tam akhai zo sia kipi mu mama uh hi.\nHi bang in angamta minamte sungah England ngam pan missionary paite tung pan apiangthak innkuan khat in, To Jesus hang aa Ki-itna, Kilemna le Lametna ngaa ci thu hong sang uh hi.\nTua innkuan hang in, akhuapuite zong ngupna thu hong sang aa, Tapidaw hong suak ahikom, Khua hausa pa athin uk mama hi.\nAkhuathing sam in, Tua apiangthak masa innkuante kungah, To Jesu anial natu thupia aa, anial nuam bua le atapate nii thalup saktu ci hi.\nThakhatthu in, tua innkuan ii apabel sia Thaa Thiangtho taw hong kidim in, "I Have Decided To Follow Jesus" laa sia amate kam taw sak kipan hi.\n"I have decided to follow Jesus. (3 Vei) No turning back, no turning back." ci teng hong sa ahikom,\nKhuahausapa athin uk in, thaltang taw atapate nii kaaplumh sak hi. Tuazawkciang, "Tu na upna na nial tu ziam? na tate suplaw zo ni hi, na zi nuntakna zongh suplaw tha tu ni hi?" ci ahi hang,\n"Though no one joins me, still I will follow. (3 vei) No turning back, no turning back." ci'n laasakna taw zo kik ahikom azi zongh thaltang taw kaaluph sak in, tua zawk ciang "Tu na upna nial natu hun ngaa lai ni zei" aci hang\n"The cross before me, the world behind me. (3 vei) No turning back, no turning back." ci in alaa sa zom ahikom, Hausa pa in, ama zongh kaap lumh sak vet hi.\nAhihang Hausapa thin sung ah, Hi innkuante ii upna sia lamdang sa aa, "Kumh 2000 lai aa mihingkhat (To Jesu) hang in, hi mihingpa, azi le atate nii in banghang thingam zazen ziam? vaangletna khat hang hi tu hi, kei zong tua vaangletna dei khi hi" ci in pualaak aa, Keima zongh " Jesu Christ neisa suak tu khi hi," ci'n taangko kik laleau ahikom, akhuathing in To Jesu ngumpa in hong sangsiat uh hi.


url: =Tedim KBZ Bank Sumkoihna ah mitamlua :: ZOMI DAILY\nTedim KBZ Bank Sumkoihna ah mitamlua\nposted on 5 March 2018 at 10:35 pm Lomkholna: News, Tedim, Zomi\nTuzing 9:45 Am in KBZ bank ah gamdang pan hong kikhak sum tawmno khat thoh ding in ka pai hi.Mitamlua mahmah a hihman in bank innsungah zong kitalo zah dong phial in, tutna awng nawnlo in ki om aa, a pualam na ngawn ah tampi in ngaklai hi.\n9:45 Am pan ka ngak pen sun 1:15 Pm pan sum ka thoh theipan hi.Ka ngak hun sung nai 3:30 sungbang sawt mawk hi. Western Union pan kikhak theihma khawng in kawlpilam zuatsuk tangtang kul hi. Tampi phattuamna hong pia mah hi.\nA hi zong hizahta kulliang aa theinak haingak aa i ngakliang pen bank nasem(staff) kicing lo hiam ci kha dekdek phial ingh. Yangon lam-ah zong mitam cihtak a tam pen nailang (half an hour) kan ki ngak lo hi.\nHun sawtlua lawmlawm i ngak ciang i lung peuh tom thei cih man bek hi. KBZ nasemte a vekpi un maitai in thusiam thei mahmah uh aa a maitang uh i muh ciang zong ki heh ngamlo in i tawl hong damsak hi.\nMite in bel sumhau thei sa mawk ingh.\nPasian thupha tawh mawtaw a nei zo ki om kiukiuta a hihman in,Tedim lawibual veng lamzang lamka,Ciau paina lampi munteng pen lampi neu mahhmah ta hi.Lam kawina lian mun bang-ah mawtawi pei 12,10,6 te pawl bang a kawi ding ciang ki ngak phot kul hi.\nKhuakhalhun sung bang lampi hoih zawdeuh a hihman in Tedim khuapisung a tawn mawtawpi mawtaw neu leh saikel tam zawthamlai hi.Lampi thukhun lah kizui khollo a hihman in, a kitaih zong om zelzel hi.\nMualpang lamka (Myoma) Palik zum nuai teng tuipaikhiatsakna kibawl laitak hi.\nAk Kitu Sak\nLeitungah ak kitutsak a uk phadiak gam pen Thaigam leh Kawlgam hi phadiak hi.Thaigam ah zong sum tampipi ki kham in ak na kitusak uh hi.\nKawlgam (Zanggamlam) ah zong aki kitusak in sumtampi ki kham uh aa, buaina tuamtuam zong na piang zelzel hi.\nZogam ah zong ak kitutsak a uk tampi ki omta hi.Sum 700000Ks bang ki kham thei uh hi.A uk vanglakte bang in gungal dong nangawn saikel tawh paipih in va kitusak uh hi.\nUkna(hobby) i cih zong sih dong a bei lo hi zel a hih ciang ki theihsiam ding kisam.\nPak namcin zatampite lakpan “Neisok” pak pen sawt a pak pen paknam khat ahi hi.\nPak dangdangte sungah “Phuitong” pak bang en pak leng sawtvei paklua khollo in, tehno hong suak aa, gah hong nei ziau hi.\nNeisok pak Pasian in Zogam hong zeepna leh Zomite hong tawisanna pak cileng kikhial lualo ding hi.Keen leh guam mualdawn tengah thalawptak a hoihna sitlo in hong pak silsial lel hi. Tedim Municipal\nPrevious: Video: Johor Baru ansai khatah akitawng te lakpan mi 17 kimanta\nNext: Kalaymyo a Migilo vai pulakna\n6 March 2018 at 5:53 pm\nKL, Pa Khup sumkhak na pan khak leteh, Tedim Pu Thang Sing kiangah ngak kullo in,kithoh thei ziau hi.\nSingkung agah theilo te agahding a bawldan


url: =Theihhuai ngeina Upadi le kumpi Upadi ~ Michael Thang Do Dal :: ZOMI DAILY\nposted on 24 July 2016 at 3:33 pm Lomkholna: Article\nUpadi nam tuamtuamin a kikhen hangin Kumpi Upadi le ngeina Upadi ci-in nampi nihin kikhen thei hi.\nKumpi Upadi (Legislature)\nGam ukna aana a nei kumpite in a gam mite zuih dingin a bawl Upadi ahi hi. Tuhunin mipi’ teel Hlawtdaw om ahih manin Hlawtdaw in kumpi Upadi a bawl hi. Hlawtdaw in Upadi-te bawl thei, phiat thei, puahpha thei hi. Hih kumpi Upadi pen a gammi khempeuh in pelh loin a zuih ding ahi hi.\nNgeina Upadi (Customary Law)\nMinam khat peuhin kumsawt veipi lai pekpan kipanin i zuih, i zat, i nuntakzia ngeina kinei ciat hi. Thusia, thupha, nopna, dahnate ah gamtatna zuihna kinei ciat hi. Khat le khat thu a kineih ciangin tua zuih ngei, zatngei ahi thu om bangin thukhenna kinei hi. Tua i zuih ngeina thu pen ngeina Upadi kici hi. Thukhen zum in Upadi-in bulphuhin a zattheih nadingin a nuai-a thu 3 tawh a kituak ding kisam hi.\n(a) Minam khat peuh in a tawmpenin kum 30 sung bang ka ngeina uh hi ci-in a zat den, a zuih den ngeina hi ding hi.\n(b) Tua ngeina pen a kuamapeuh mi tampite adingin thu maanna le taangkimna a om ngeina hi ding hi.\n(c) Tua ngeina pen kumpi Upadi khat peuhpeuh tawh a ki-el puak, a kikhaam, a kiphallo thute hi lo ding hi.\nNgeina Upadi le Kumpi Upadi thuneihna\nNgeina Upadi pen kumpi Upadi khat peuhpeuhin huamkhin ahi zongin, ki-elpuak ahi zongin, a khaam khat peuh ahi zongin ahih leh, tua ngeina Upadi in thu nei zo nawnlo hi. Tua bangin thukhen zum in thu khen ding hi.\n(1) Mi’ zi tawh a mawhte, mi zi a gute Zomi ngeina Upadi sungah Lawi 8 ciang liauna thu hi. Hih thu-ah kumpi Upadi ahi Penal Code S.497 (a dultery) hi a, thongkiat dan kum 5 le sum dan liautheihna thu hi. Tua ahih manin kumpi Upadi om bangin thukhen thei hi. Ahi zongin hih thu pen kumpi Upadi in thuneite a langnih in (w&m;vdk-w&m;cH) kileptheihna thupia (compound able) ahih manin thuneite a thukimtuak uh leh Zomi ngeina Upadi zui-in thu khenin thu veng thei hi.\n(2) Mithahna thu pen Zomi ngeina Upadi sungah Lawi 11 ciang liautheihna thu hi. Tua pen kumpi Upadi ahi Penal Code S.302 (Murder) mithahna thu hi a, tua kumpi Upadi in kilepna tawh thu veng thei lo (Not compund able) ahih manin thu neite (w&m;vdk-w&m;cH) a kilep hangin kumpi Upadi zui-in thukhen kul veve hi. Tua ahih manin ei Zomite sungah thu khat peuhpeuh a om ciangin Zomi ngeina Upadi le kumpi Upadi i theihkhop ding, i kan ding, a theite i dot ding kisam hi.\nMi biakna simmawhsak lo ding\nBiakna a tuamtuamte lakah bang biakna a hoihpen hiam ci-in mi khatpeuh dong leng, tua pa in “Kei biakna a hoihpen hi,” ci-in ama biakna hong gen ding hi. Banghang hiam cihleh ei gamsungah biakna khaktanna om loin ei ut penpen biakna kilut thei hi. Kumpi Upadi Penal Code Sec. 295-A ah hi bangin na gen hi. “Kam genna tawh ahi zongin, lai-gelhna tawh ahi zongin lim suaihna tawh ahi zongin Kawlgam sunga teng mi khat peuhpeuh i biakna tawh kisai in, tuate hehna, laitang natna ding lungsim hoih lo tawh gensia, kosia, simmawh ahih leh tua mi tungah kum 2 ciang thongkiatdaan ahi zong, sum liaudaan ahi zong, tua daan namnih kigawm ahi zong thuak ding hi,” ci-ngiat hi. Tua ahih manin mi biakna khatpeuh gensiat khak ding lauhuai hi.\nZomite Innluah ngeina Upadi\nEi Zomite beh le phung zui-in uzaw innluah le nauzaw innluah om hi. A pa in tapasal nei loin zikik a neih leh tua a zikik tawh a neih tapa in luah hi. Innluahza in tapasal nei loin a sih leh a zom a naupa in luah hi. Nauzaw innluah ahih leh nauzaw a zom pen in luah hi. Innluah ding tapasal a om het kei leh beh sunga kinaipihpen a bangkuapa (a thal lohpa) in luah hi.\nNumeite innluah thei lo inn ngak thei\nTanumei peuhmah in innluah thei loin innngak thei hi. Tua ahih man numeite a omna a pa inn sung pan ahi zong, a pasal innsung pan ahi zong mawk-hawlkhiat theih hi lo hi. Numei in inn a luahtheihloh hangin gamh kihawm thei hi.\nInnluahpa in pupa khanga neihsa teng a luah mah bangin pupa khanga piak ding, loh ding leibate a piak ding tavuan (vaipuak) a nei hi. A pa khan sungin a gawh a lupte zong gawh ding lup ding tavuan a nei hi. A sanggam pasalte zi (a mo) leisak ding, laksak ding tavuan a nei hi. Sanggam numei mo pai dingte mokhak ding, moken ding tavuan a nei hi. Sanggam pasal inntuan dingte innlelo, neihsa sumlepai tawh a kilawm a kituakin a khen ding tavuan nei hi.\nGamh Hawm thei\nGamh a kici pen neihsa lamsa innlelo, sumlepai khat peuhpeuh cihna hi. Innluah ahi lo tapasal le tanumeite a pa le a nu in a gamh uh hawmsak thei hi. Tua bang hawmtheih nadingin hawm dan ding thu nam 2 om hi.\n(1) Sih vaikhakna (will) aowrf;pm\nKum cingsa mi khatpeuh in ama sih khit ciangin a piak dingin a nuntak lai-in a gamh hawm khawl thei hi. Hih ngeina pen ei Khristian thuzuite in i nuntak lai-in sih vaikhakna lai-at thei a, Kawl biakna Budishte in at khuan nei lo hi. Khristian thuzuite hamphatna khat hi. Hi banga gamh hawmna pen a piapa/nu a sihkhit ciang bekin a ngah dingpa/nu in ngahthei pan hi. A piapa/nu in a sihma-in a lung a kim kei leh khelkik thei, phiat thei, a dang pia thei hi. Hi bangin a khelkik leh a piak nunungpen a’ kikipsak hi. Hi banga sih vaikhakna tawh gamh hawmna pen a pia pa le a theihpih teci a tawmpen mi nih in letmat thuh ding hi. A piapa/nu in lungsim ngaihsut khentel theihna (Good Conscience) a neih sungin laigelha a piak hi ding hi. Sihkuan, lungsim haigawp hun khawngin a piak hi lo ding hi.\n(b) Citpiakna ay;urf;jcif; (gift)\nHih citpiakna pen ei Zomite in zong a kipia thei ahi hi. A piapa/nu le a theihpih teci a tawmpen mi 2 in letmat thuh ding hi. A ngah ding pa/nu in zong a ngahna a lungkimna letmat thuh ding hi. Hi banga kipiak pen a ngah dingte in a piak ni mahin ngah thei pah hi. A piapa/nu a sihkhit ngak kul lo hi. Lungsim ngaihsut khentel theihna (Good Conscience) a neih sungin a piak hi ding hi.\nEi Zomite ngeina Upadi sungah tapa upapen/tapa neupen bek in gamhluahza nei a, Kawlte ngeina Upadi sungah suahpih unau pasal numei deidan loin a kikimin hawm dimdiam ding ngeina Upadi nei ahih manin a tunga i gen sihvaikhak (will) le citpiak (gift) cihte amau adingin kisam nawn lo hi. Amau pen a tate ahi lo midangte a gamh a neihsa vante a piaknop leh citpiakna ay;urf;jcif; (gift) in laigelhin pia uh hi. Ei Zomite pen gamhluah mi khat bek hithei ahih manin a pa/nute in a tunga i gen bangin a nuntak sungin a gamh uh a tapa a tanute tungah hawmsak theih ding thupi hi. Tua bangin a hawmsak kei leh innluahte a huaiham thei mahmah uh om ahih man a pa le a nu sikhin leh innluah lote in bangmah ngah loin hamsialua thei ahih manin pate nute in nuntak lai-in neihsa gamh pen innluah ding ahi lote tungah hawm khol thei hi ci-in Zomite in i theih ding thupi hi.\nZomite ngeina Upadi sungah nungak le tangval ki-it in kiteng dingin zuthawl kipia a kisangsate adang pasal khatin a hek a a tenpih leh sial za 100 khat liau hi.\nZomi Ngeina tawh Kiteenna\nPasal lamte in numei lam ah pai-in thaman, moman, numan, mualkanman cih bangin kipia hi. Khua khat le khua khat zatdan moman a tawm a tam omin kibang lo hi. Numei lamte in moman a ngah khit uh ciangin mokhakna (Sial khupsa) vok ahi zong, bawng ahi zongin gawh uh hi. Tua sa kigo pen pasal lam in a bul a liangin pua a, u-sa nausa-in hawm uh hi. Hi bangteng a sepna uh tawh kiteenna, phung tansakna a kipsak uh ahi hi.\nZomi Nupa Kikhenna\n(1) Pasal in a zi a mak leh moman kipiakik lo hi.\n(2) Numei in a pasal mawhna khialhna om loin a ciah leh (a khen leh) moman teng piakik hi. (Mo kileilai-in thaman, numan, mual kanman ci-in a tuamtuamte pen piakkik cih om loin Moman (Manpi) bek a kipiakik ahi hi).\n(3) Pasal in numei dang tawh mawhna khialhna, zawllenna nei a, a zi lungkim loin a nunglam ah a ciah leh pasal mawhna ahih manin moman piakik lo hi.\n(4) Pasal in a pasalna kimangthei lo (zaw) in numei lungkim loin a nunglam ah a ciah leh pasal kisapna ahih manin moman piakik lo hi.\n(5) Pasal in a zi dingin a laksa moman pia nai loin a zi a sih leh pasal in vui a, moman zong pialai veve hi. Pasal in a vui nop kei leh lawi 8 liau lai hi.\nMoman a thupitna\nNupa a kiteen tungin ki-it mahmah, kingai mahmahin kiteeng ahih hangin hun hong sawtsawt hun khat ciangin khatlam peuh in, “Ke’n hibang ding sa keng e,” ci-in lungkia-in nupa kikhenna om thei hi. Pasal in a zi khen thei, a mak theih mah bangin numei in zong pasal khen thei ma thei hi. Pasal in a zi a mak leh moman kipiakik lo hi. Numei in a pasal a mak leh moman piakik hi.\nGentehna: Pasal in a zi le a tate nuntak nading ngaihsun loin, khamtheih guihtheih zangin a zi simmawh den lai leh a zi in a pasal thuakzo nawn kei leh a pasal in a khenloh hangin numei in a khennop hun om thei hi. Tua bangin thuakzawh nawnlohna a om ciangin numei a nunglam ah ciahin moman teng piakik ziau leh kikhenna a siangtho hipah hi. Moman kila lote a piakkik ding om lo ahih manin nupate atuam tuakin a om uh hangin a pasal in ka zi hi ciden thei lai hi. Kikhenna thu tadensa sungah a tangko hangin tua pen thukhenna hi lo ahih manin thukhen zum panin kikhenna lai a ngah matengin a pasal in ka zi hi ci thei den lai hi. Tua bang kikhenna thu siang loin pasal dang a neih leh tua a pasal kik pa tungah zigu-in thu kibawl thei hi. (Penal Code S. 497)\nTua ahih manin moman san (moman lak) pen numeite manphatna thuneihna tcGifhta&; khatin a zat theih ding thumanpha khat hi gige hi. Tuhun in mi pawlkhatte kithusiamsakin moman a kipiak hangin sang nuam loin a piakik mi tampi om hi. Mokhak numeite mailam thu ding kuamah in genkhol theilo ihih manin ei Zomite Zomi ngeina Upadi om mah bangin moman san ding hoihzaw hi.\nBiakna Upadi le Ngeina Upadi\nBiakna Upadi cih pen Khristiante adingin Pasian thukham le pawlpi thukhamte ahi hi. Zomite ngeina Upadi sungah nupa kikhentheihna thu a om hangin Khristian biakna Upadi sungah om lo hi. “Pasian in a gawmsa mite kuamah in khen kei ta hen,” (Mate 19:6) ci-in Topa Jesu in gen hi. Tua in kiteenna tawh kisai biakna Upadi ahi hi.\nTua ahih manin i ngeina Upadi pen biakna Upadi tawh kituak lo, ki-elpuak, a khaam thu khatpeuh ahih leh ngeina Upadi nusia-in biakna Upadi i zuihzawk kul ding hi. Biakna Upadi a zui lote leitung Upadi-te bangin thongkhiat daan, sumliau daante a kipiak loh hangin pawlsungmi hihna pan pawlpua mi a suaksak hi. Tua ahih manin Upadi a tuamtuamte ama mun tek ah bangci kizatin bangci thuneihna nei hiam ci-in i theih ding thupi hi.\n“Hih lai a sim mimalkim Topa’n thupha hong piakim ciat ta hen” Amen.\nLaigelhpa tangthu tom\nPa Ignatius Vung Pum (Naulak) leh Nu Elizabeth Tel Zam (Hatzaw)te sung panin 5-12-1942 ni-in Tungzang khua ah suak hi. Yangon University panin 1970 kumin B.A (Law), 1971 kumin LL.B. Degree ngah hi. 1972 kumin H.G.P (txufwef;a&SUae), 1975 kumin Advocate (w&m;vTwfawmfa&SUae), Licence ngah hi. 1976 kumin Kumpi sitni (Law Officer) sep kipan in, 2005 kumin Mangpizaa tawh pension ngah hi. Kumpi sitni a sep sungin na sep hahkat in, tungsiah nuaisiah tawh kilem in na sep zo ahih manin 1990 kumin EdkifiHawmfa&SUaecsKyf in pahtawina min phat piakna a&SUaecsKyfqkvufrSwf (rSefabmif) le qkaiG Ks. 1500 pia hi. A zi Theresa Niang Khan Lun tawh tapa 3 le tanu mei 1 nei hi. A tapa nihna Siampi suak a Rev. Fr. John Pau Sian Thang hi. Kalaymyo Z.Y.A kipat tunga kipan tudongin Patron (Advisor) sem hi. Tu in a zi, a tate, a tute tawh Kalaymyo, Bogyoke St. Tayin 5/2 a inn ah om hi. 09 47173142\nU Michael Thang Do Dal\nB.A (Law., LL.B., Advocate)\nLaw Officer (RTD)\nPrevious: Lai tawh kisai sepna ~ Rev. Khup Za Go\nNext: Mihaute’ Hauh dan thusim (6) ~ Mungpi Khupson


url: =Thautawi kipawlna pen phuat ziauziau theih hilo :: ZOMI DAILY\nposted on 21 April 2021 at 2:11 pm Lomkholna: News, Politics, Thangboi, Zomi\nThautawi kipawlna pen biakna pawlpi phuat dan a phuat ziauziau theih hilo hi. Sumpi leh sehsuah kidonna mun hilo hi. Leitung ah Zogam ah thau tamman pen hi.\nEi’ bawltheih pen huihthau leh Zothau hipan hi. Tuate tawh lah kuamah kineh ngam ding hisamlo hi. Galkap khat neih theihna ding in atawmpen kawlsum teng 100 bei hi. Galkap asuah khit teh “Huih nadik inla tua tawh na nungta mai o” ci a nusiat theih ziau hilo hi.\nBulphuhna ding mun (base) kisam hi. Kikapna om leh aliam abai omthei hamtang ahih man in tuate koi ah puak ding cih zong bul kician ih neih kei leh vaisah mahmah hi.\nKhatvei kikap in ih zawh nak leh amanziau hi peuhmah lo hi. Anunggu tampi omthei lai hi. Kawl galkapte bang in cikziatna themcik zong neilo in a upmawh teng uh aphialmang den uh ahi hi. Khuazang in ahaltum uh tam mahmah hi. Numeite buangawp lai den uh hi.\nThautawi vai pen thutam mahmah hi. Thautawi hoihlo cihna hi hetlo a zangkhai ngaihsut ziauziau theih ahihlohna thu tawm ih gennopna hizaw hi. Minam thautawite khempeuh in “Naypyitaw lading in kawl teng vatmai ding” cih ngaihsutna anei khat zong omlo hi.\nThautawina bulpi pen “Ong ki simmawh lohna ding leh ei leh ei kidalna ding” cih hizaw hi. Tua teh ih thugen Ong ki thulak ding deihna ahi hi. Naupang khat tawh ih kitot laitak akhut ah hiam (temta ?) khat atawi lam mu leng ih hopih dan ki lamdangzo veve hi.\nSen Gam phutkhia Mao Tse Tung in: “Political power grows out of the barrel of a gun ( 枪杆子里面出政权; pinyin: Qiānggǎn zi lǐmiàn chū zhèngquán)” Naci hiau hi. “Thuneihna pen thaumuk pan khangkhia hi’ ci hi. Tulaitak a Zakhai galkap mangpa in: “Strength is the solution” အင္အားကအ‌ေျဖပဲ ci hi. “Thahat leng deih kingah” acihna in kasang hi.\n(Kuamah na kisuang zel kei vo maw. Kuamah kawkna hi zenzen lo ahi) Lungdam, Mung Laan Thang (Tawmvei, Yangon)\nPrevious: Covid-19 Vaccine tawh kisai atheih huai thu pawlkhat\nNext: Lunglut huai mahmah ~ Pu Thangboi


url: =ZBCA Khawmpi 7 veina ~ Thang Van Lian :: ZOMI DAILY\nposted on 23 July 2019 at 5:27 pm Lomkholna: Biakna, News, Thangvanlian\nAmerica gam a om Zomi biakna bulphuh kipawlnate lakah a lian pen khat ahi ZBCA kumcin khawmpi 7 veina pen Zomi Agape Church, (Sia Huampite) te inteekna tawh Dallas khuapi, Texas ah July 19 – 21, 2019 sung teng nuamtak kizang thei hi. Kei mimal ading leh ka Pawlpi uh Zomi Laizom Christian Church, Atlanta te adingin khat vei ka kihelna uh hi a, mi 35 ka kihel thei uh hi. Thangah huai leh lawp huai sa mahmah tek ung. Tutung khawmpi pai khempeuh mipi 1100 pha, ci-in makaiten gen uh hi.\nMakaipite, Praise makaite, tumging tumte, media te leh innteekte kipiakzawhnate leh mipite omdan kilawm mahmahte etteh taak, lungdam huai leh thangah huai sa mahmah ing. Zogam pan US ah i puak, ngeina hoih lo – hun man lo, thugen nuam tam lua leh gen nop hau lua, nin pheng paih, thungai mel lo kihoho, phone khoih khoih… cihte bel a khangto gam a teeng ihih tawh kizui-in damdamin hong beibei lel ding ahi hi.\nKhawmpi pan ka phawk khak pak theih huai leh thangah huai ka sak teng anuai abangin hong hawmsawn nuam ing. Hihte pen Sia Pau Khai, GS-ZBCA in zg mipi zakin a taangko sa ahih manin makaiten zadah lo dingin lamen ing.\n1. ZBCA pen Pawlpi 44 te kipawl khopna hi-in Baptist World Alliance, Christian Churches Together, North American Baptist Conference cihte ah full member hi a, USA gam Zomi biakna kipawlna ah a pawlcing pen leh nasepna ah zong a tangzai pen khat hi.\n2. Gampua pan zin zahtak ulian leh lasiam tampite in hong uap thei uh hi: Lasiam JK Kam (Norway), Lasiam Esther Sian (Australia), Lasiam Rody Zaliensing (India) te; Lasiam Stephend Mang (Myanmar) te akipan Khanglui khangthak lasiam tampite; Myanmar ulian Pi Dr. Anna (Vice President 2, Pu Van Thio’ angkawi), Pi Cing Ngaih Mang (MP); Gamsung pan Pu Go Sawm Khup, Board Chairman, ZIUSA leh Myanmar gam biakna lam pan Rev. Tuan Khan Mung, President (ZBCM), Rev. Langh Za Kap, GS (ZBCM), Rev. Dr. Ciin Sian Khai, Vice Principal, ZTS te leh BWA pan Dr. Phillips cih bangin khual le tual pan sangkahte leh ulian tuamtuamte in khawmpi hong uap thei uh hi.\n3. Tutung khawmpi ah Pawlpi 5 ciapteh thakna leh Partnership neihpih Pawlpi 3 kiciamteh thak a, Pastor 8 ordination kipia-in MC mi 8 kiciamteh thak hi. Tuate lakah kei zong khat in hong ciamteh uh a, ordination ngahsa ka hihna zong hong kipsak uh hi.\n4. ZBCA Khawmpi A 8 Veina pen Zomi Baptist Church, Portland, Oregon State te innteekna tawh July 31 – August 2, 2020 sung teng kinei ding hi.\n5. ZBCA gamsung local Pawlpite in Pastor pension dingin tualsung Pawlpi hatna zui-in 3% – 5% peuhmah Pension fund a kholsak ding kithukim hi. Tua banah GP Fund 10 % , family allowance leh house rent zong local Pawlpite in hanciam a ngaihsutsak ciat dingin kithukim hi.\n6. ZBCA min tawh USA ah Lai Siangtho sang – Zomi Christian Theological Seminary kihong ding a, gampua pan sangkah ding mi saptheihna I-20 issue theihna ding kumpi phalna kihanciam ding hi.\n7. Kum 2020 ciangin ZBCA gamsung a om Pastor 50 valte in amau ip sung sawkin leitungbup mun tuamtuam a om Zomi Pastor/zi meigongte phawkna leh itna letsong pia khia ding uh a, a kisam bangin ZBCA in zong vai dinpih ding hi.\n8. ZCLS innteekna tawh ZBCA in main sponsor semin 2020 March kha sungin Kawlpi ah biakna/leitung lam Zomi makai muan leh suan kigawm mi 1000 kimuh khopna lianpi khat kinei ding hi.\n9. Baptist World Alliance Congress Khawmpi pen Rio de Janeiro, Brazil ah July kha tawpna ah kibawl ding a, ZBCA min tawh mi 200 peuhmah pai zawh ding kigeel hi. Zomi min tawh ‘ngeina lam’ lak dingin ZBCM – Tulsa te gambup in kiseh hi. Nidangin BWA Khawmpi mipi a tam ciangin mi 200,000 bang kipha a, 2020 pen Youth zong kigawm ding ahih manin mipi tulzanih val pha dingin kilamen hi.\n10. Kum sim sangnaupang 16,000 val bang a om denna Baylor University, Texas tawh pang khawmin Zogam ah pilsinna lam nasepna lianpi pen 2020 pan kipan thei ta ding.\n11. ZBCA hanciampihna tawh ZBCM in APBF leh BWA ah full member hihna ngah banah mailamah India gam a om member tul sawmguk bang a nei EBC, Mizoram a om ZBC leh Kawlgam a om biaknate tawh pang khawmin nasep ding maban limci tampi tak nei hi.\n12. ZBCA gamsung ah biakinn pankhopna fund kumsimin kinei a, Pawlpi khat ciangin $ 2000.00 tawh kilawmin kumsim kipang khawm ahih manin Pawlpi khat tungah biakinn huhna $ 80000.00 bang tawh kumsim akihuh zo suak hi.\n13. Zomi khangthakte thapiakna khat ahi Myanmar gam tan 10 All Distinction ngah Zomi sangnaupang pil tungtuangte pahtawina mi khat Ks. 1,000,000.00 (MMK One Million) ta a kipia pen mi 40 val tungah kipia khin a, mailamah zong kizom toto lai ding hi. Thang Van Lian\nPrevious: Naupaai nupite banghang hehbaih hiam? ~ Hau Lun\nNext: London Oxford University pan ZCD te hong kikan


url: =Aussie ah Gym kimawlna Weights Equipment in khangno kum 15 khat delhkha in si :: ZOMI DAILY\nAussie ah Gym kimawlna Weights Equipment in khangno kum 15 khat delhkha in si\nposted on 2 October 2017 at 2:33 pm Lomkholna: Australia, News, Sawltak, World\nAustralia gamsung ah kum 15 aphapan pasalno khat kimawlna Gym sungah agikdop Weightlifting in nencip ahih manin si cih Aussie Media te’n genkhia uhhi. Tuapa minpen Ben Shaw kici a, Brisbane City ah nungkal Tuesday ni in thupiang ahihi.\nAustralian News ABC te genkhiatna ah hih pasalno in Weightlifting te lakah agihna 100kg aphakhat adopsawmna panin adelhlumkha cihi.\nGym kimawlna sungah aki delhlupkhak laitak in amahguak akimawl hi a, nasem te’n amuhciang in zato ah puak uhhi. Bangci bangin ki delhlumkha cihpen ABC te’n akician in genkhia nailo uhhi.\nHospital ah tawmvei kikem in Saturday sunlam in sita cihi. A innkuanpih te genna ah Saturday ni in zato ah hong nusiata a, ahi zongin katapa uh Ben Shaw in asihma in apumpi piakkhiatna “Organs & Tissue Donation” bawlman ahih manin midang khatpeuh in ama pumpi tungtawn in noptuamna ngahding uhhi. Midang khatpeuh in agou “Legacy” luahtheiding uhhi ci’n genkhia uhhi.\nBangci bangin Accident pianghiam cihpen CCTV Footage te hoihtak encian in kumpi thunei te’n kancian laiding uhhi ci’n ABC te’nzong genkhia hi.\nAtaktak in hih Gym kimawlna sungah khangno kum 16 nuaisiah ahihleh adiakdiak in Weights Equipment te akimawlding ciangin midang khatpeuh in agei ah omkul, Supervise kul cih thukhun om cihi.\nRelated: Australia gamsung ah Kangaroo athatlum Chinese khat kiman\nTua ahih manin Gym’ chief executive asem ahi Mr Phil Schultz in hihvai pen Gym Organisation leh Police Citizens Youth Club tetawh kipawlkhawm in hoihtak kikancian dinghi ci’n genkhia hi. Sawltak #zomidaily\nPrevious: Kim Jong-nam suamlupna vaitawh numei 2 te thusitna kipanta\nNext: France gamsung ah temtawi IS migilo khatin numei 2 dawtlum\nNorth Korea aom Malaysia gammi te aciahkhiatding kiphallo ~ ZD\nZomi Innkuan USA vaihawmna thungetpih leh thapia ciat ni\nGam bangzahna ah na om hiam?\nZomi Dinmun Khangkhaan Nading ~ Pu Zokhai


url: =Starbucks Coffee te’n Myanmar gamsung ah sumzian $60 Million zangding :: ZOMI DAILY\nposted on 23 May 2018 at 9:49 pm Lomkholna: Myanmar, News, Sawltak, Yangon\nAbeisa kalsung in Starbucks Coffee te’n Myanmar, Yangon khuasung aom Sule Square ah amasapen Starbucks Coffee sai hongding cih kizakhin hi. Tuabangin Starbucks Company te’n Myanmar gamsungah Starbucks Coffee Shop ahontheih nading un sumzian $60 Million Investment zangding uh cih kiza hi.\nDirectorate of Investment and Company Administration kici atomin DICA ah Deputy Director-general asemlaitak U Thant Sin Lwin in agenkhiatna ah amasapenpen Starbucks Coffee Shop pen Yangon khuasung, Kyauktada Township sung aom Sule Pagoda geinai aom Sule Square ah kihong masading hi ci’n genkhia hi.\nTua Starbucks Coffee Shop hontheih nadingin Licensed Partner asemkhawm ahi Coffee Concepts (Myanmar) Limited te tungtawn in akizakna ah Sule Square ah akihongding Starbucks Outlets pen December khasung in kihongding cih kiza hi.\nCoffee Concepts (Myanmar) Limited pen Hong Kong’s Maxim’s Group tetawh asemkhawm uh hi a, tua tungtawn in Starbucks Company te’n Myanmar gamsung ah Outlet ahong kawikawiding ahihi.\nTulaitak Starbucks Coffee Outlet ah nasemding in Local Staff mi 40 leh Foreign Staff mi 2 Training akipiak laitak ahihi ci’n U Thant Sin Lwin in genkhia hi.\nStarbucks Coffee Shop amasapen Sule Square ah aki honkhit ciangin Yangon khuapi sungmah ahi Myanmar Plaza, Yangon International Airport, People’s Park, Junction City, Yaw Min Gyi cih munte ahzong Outlet honbehding geelna om cih 7Day Daily tungtawn in kiza hi.\nMore: Myanmar, Yangon khuasung aom Sule Square ah amasapen Starbucks Coffee sai kihongding\nStarbucks Coffee tepen nung 2015 December khasung in Cambodia gamsung ah lutkhinta uhhi. Cambodia gamsung ah aki hongmasa Starbucks Coffee Shop pen Phnom Penh International Airport sungah ahihi. Tuakhitzawh Cambodia ii khuapi Phnom Penh City sungah Starbucks Outlets 11 kibehlap in, Siem Reap City sungahzong Outlet 2 kihonbeh hi. Sawltak #zomidaily\nPrevious: Lungdam kohna: Melbourne ah hongnusia Pi Vung Khaw Niang\nNext: Bangkok khuapisung pan kumkhat sungin gul 4612 kimankhia


url: =Khangno, IT le Crazy ~ Nang Kim Mang :: ZOMI DAILY\nposted on 26 September 2016 at 10:34 pm Lomkholna: Article, Tech\nHun khat lai-in, khangno khat in za a tep theihkei-a zu tawmtawm a dawn theihkei leh khangual banlo bang phial in ki ngaihsun ngei hi. Tua bang mahin, tangval khatin lawmngaih nungak a neih kei leh a mi banglo dan mahin kingaih sun a, “na sakhi hong lak dih ve” peuh kici in ciamnuihna in kizang hi. Hun hong kikhel in, pasal khangno peuhin guitar tumtheih pen khangual batna khat hi in guitar tum thei peuhpeuh khua lakah kibual thei pah lel uh hi. Hun khat leuleu ah karate hong laang mahmah in kisin phengphang takpi hi. Sum zonna lamah cileng, Mizoram ah singtang vak hun, suangkhuk lam ah a lomlom in ki nil hun, gamdang pai hun cih bangin khangno te om daan a hun zui in hong kikhel khel hi. Hihbang danin hun khat simin khangnote ukk le kin (crazy) khat ciat om tek hi.\nTu hun pen leitung bup in IT- Information Technology (Thupuak/thutawk hun) ci in a ciapteh ahih bang mah in telephone le internet tungtawn in thu kipuak in, thu ki taw ziahziah hi. Tua bangin thu kipuak/kitaw lakah khangno a tamzaw te’ lunglut pen in, “music” le “sport” hi kici hi. Music siam (laphuah lasak siam, music tumging van khatpeuh tumsiam) te leh kimawlna khat peuhah kivakna a nei peuh pen minthang baihin mite’n pakta baih mahmah uh kici hi.\nNgaihsut ding khatah, tu laitak khangno te in music le sport bek hong kin in gam ki uk dan (politics), sumzon/bawl daan (economics) cihte hong kinbawl kei mawk uh leh music le sport bekin I gam hong tawisang zo takpi ding hiam? Music le sport thupi kei cihna ding khat zong om peuhmah lo hi. Cihnop zawk pen, Music siamte le Sport siamte zah mahin gam kimakaih/uk dan, gam le minam a’dingin nasem taktakte’ tangthu cihte zong kin in kan leng cihnopna hi. I mailam hun pen tu laitak khangnote khut sungah a om hi. Tu laitaka khangno te a hoih uh leh I mai lam a hoih ding hi in, a siat uh leh I mailam zong a sia ding hi kici thei hi.\nTuhun pen “pilna hun” zong kici hi. Ahih hangin “bang pilna” cih pen a thupi mahmah dotna khatin kikoih lai hi. Tu laitak, Zomite ih ki sap mahmah pilna pen “politics” le “economics” hi dingin ngaihsun ing. Khangno te’n hih pilna nih te hong kin in, hanciam takin hong sin leh mailam ah I gam le minam ki tawisang baih zawdeuh ding hi. Hih pilna nihte I zawh mateng mite’ khutnuai ah om om mawk ding hi hang. Myanmar ah gam ukdan le gam uk mite zong hong kikhel ta ahih manin, vai khat peuhpeuh a lampi tawnin ki vaihawm ta-a, golhguk ne (sepsim, neksim) cihte zong hong tawmzaw deuh ahih manin golhguk piak tawh vai lianpi kihawm zo nonlo ding hi.\nI mipih dangte in ei Tedim kampau Zomite pen sum a hau khinkhian dingin hong ngaihsun lai uhin, a nei zong om takpi hihang. Minam bupin Pasian tungah lungdam koh dinghi. Tulaitak a ih kep sum le na-te pen mailam a’ding sumbul in zangthei leng ut huai mahmah hi. Lampi man tawnin tangzai takin (suakta takin) sum bawlna lianpi neikhawm thei leng I gam le minam khantohnang hong tawsawn mahmah ding hi.\nA tawpna ah pilna le upna pen a tonkhawm dending lawmta te hi cihzong mangngilh khakloh ding kisam hi. “Mihing in geel-a, a tangtung sak ding Pasian hi” ih cih mah bangin khangnote Pasian tawh nungta khawmin Pasian thu ih kin ding zong thupi mahmah hi. Pasian pen I sep zawhlohte hong sepsak ding le I neihzawhlohte hong pia ding Pasian hi bek lo in, I sep khempeuh hong seppih in I neih khempeuh hong neihpih/zeekpih ding I lawm hoih pen hi.\nNang Kim Mang\nPrevious: Makai dingin na kingap takpi hiam? ~ Zomi Quavadis\nNext: Zomi Omlaisiah A Kipding ZYA Zuminn Lamkhawmni


url: =Interview – Dr Hau Za Cin - TUNGZANG NEWS\nInterview – Dr Hau Za Cin\nAmasa in Dr Hau Za Cin tawh kiho theihna ding hunpha ngah i hih manin lungdam hang.\nVaphual: Hehpihna tawh na tangthu tomkim nong gen thei ding hiam? (Na min, pianna, pian kum, sangkahna, nasepna, leh innkuan, zi-le-ta…etc)\nDr Hau Za Cin: Ka min Hau Za Cin Suante hi. 1974 in ka pianga, ka khua uh Murlen ah Middle School ciang kah in, Hnahlan leh Champhai ah High School ka zo hi. Shillong ah College leh University ka zo a, PhD ka zawh ciangin kum 5 sung India leh gam dangah na ka sem hi. Research bawl in ka zin kawikawi hi.\nUnau 9 sung pan a 3na ka hi a, ka zi it mahmah Vung Deih Cing (photo below) d/o Pa Thang Za Vungh Valte tawh pumkhat suak in, tuni ciang dong Topa in hong kem, hong ompih in, lamet batloh thupha tampi hong pia hi.\nVaphual: Na laigelhte ZoNet (Zomi Yahoo! Groups) ah tampi in ki sim in, simnop kisa mahmah hi. Tua na laigelhte mah pan in Ka Laikung Panin cih laibu nong hawm khia hi. Laigelh a lunglut tawntung khat na hi hiam? Laibu bawl ning ci in bang hun pan in hanciam na hiam? Hih na laibu bawlna leh zuakna pan in bang sinkhiat, phawk thak na nei a – Zomite in laisim minam ahi hiam?Dr Hau Za Cin: Gamdang ah nasem in ka pai ciangin nasep hong olzaw in, computer hong kicing a, ‘e he, ka pa Khup Za Go in laibu bawlbawl a kei zong hih lai pan hanciam leng piang thei ding hi,’ ciin ka ngaihsutna panKa Laikung Panin cih hong piangkhia hi.\nTan sawm ka hih lai pan laigelh ka kipan zo a, kei khom in a lunglut ka kisa hi. Ahi zongin diehzah in ka gelh zo nai kei hi.\nHih laibu bawlna pan in ka phawk khak thuthak pawlkhat om hi.\n1). Zomi te in laisim hahkat zo taktak lo hi.\n2). Zomi te tha kipia lo in, ki el, ki dem, ki haza, kiko bawl zaw hiam ka ci hi.\n3). Zolai a lunglut taktak mi tampi kisam lai a, tua ahih kei leh Zolai, Zomi leh Zogam pen history suak pah ding hi.\n4). Zomi leh Zomi kipahtawi siam zo nailo i hi hiam cih khawng hong phawksak hi.\nVaphual: Na laigelhte I sim ciang in Zomi sung thu-le-la, khanglui thute leh khangthak thute hi ta leh na theih mahmah na kilang hi. Nang lah Zomite tawm mahmah na Mizoram pan na hi hi. Koi pan thu kan a, koi ci theih na hi hiam? Bang hang in Zomi thangthu leh Zomite thute theih kisam sa na hiam?\nDr Hau Za Cin: Zomi thu pen ka hih theih zah in ka kan a, ahi zongin History ka lunglut lo in, philosophy leh career ka lunglut zaw ahih manin Zomi thu kigelhna laibu khempeuh ka simsuak nai kei hi. Ahi zongin Zomi in bang maban nei lai, bang matut ding nei lai, bang kisam cihte ngaihsut leh pulak pen ka lunglut lam hizaw hi.\nMihing khat i hih ciangin i kipatna theih kisam hi. Zomi na hih leh Zomi thu na theih kisam hi.\nVaphaul: Leitung mun tuamtuam ah Zomite omna khua leh tuite ah na va zin koikoi a, Zomite nuntak zia leh khuamuhna a tel ding khat in kong um hi. Na muhna ah India Zomite leh gam tuamtuam a teng Zomite nuntak zia leh khuamuhna bang ci na sa hiam? Zomite a tangpi in khuamuhna bang ci na sa a, Zomi society inclusive na sa hiam or exclusive hiam?\nDr Hau Za Cin: Gam tuamtuam ah Zomi omna ka zin khak hampha ka kisa hi. A diak in gamthak tung Zomi lak bang lunglut huai sem hi.\nIndia leh gamdang Zomi tawh kisai ah, India Zomi pen a thutheihna uh international mahmah a, ahi zongin neih leh lam haulo, sum leh pai neilo ahih manin a theihzah in a pilna uh zang theilo tawh kibang hi. Gamdang tungZomi te in India gam Zomi te theihna ciang a bat pak loh hangin tuzawh kum 5 sungin hong makhelh khin man dingin ka um hi.\nAhi zongin khangluite in, ‘Ui mei kawisa kawi veve’ a cih uh mah bangin i ngaihsutzia pawlkhat a kawi veve nawnlo dinga i tangsak sawm tentan ding honkhat om dingin ka um hi.\nZomi society pen mi huai kisiam lo hiam cih khawng ka ngaihsun hi. Khua khat, kuam khat khawng bek i ngaihsutna in huapsak kha ihi tam aw cih khawng ka ngaihsun hi. Tua bang i hih leh bel Zomi pen gamkek hetlo hi ding cihna hi.\nVaphual: Zomite in minam khantohna (progress and development) ding i gen ciang in kipumkhatna (unity) kisam masa kici tawntung hi. Tua i cih ciang Zomite tulaitak kipumkhat lo cihna hi mawk hi. Maan na sa hiam? Kipumkhatna i gen leuleu ciang in uniformity (ngeina kibang, biakna kibang, lai kibang, kampau kibang, etc) kideih hi leh kilawm ka sa hi. Pluralistic society (ngeina kibang lo, biakna kibang lo, lai kibang lo, kampau kibang lo, etc) tawh Zomite kalsuan zaw lehang khantohna leh i khuamuhna zong zai zaw lo ding hiam?\nDr Hau Za Cin: Zomi te’n kipumkhat na ding i sep masak pen ding hi den lai mawk hi. Sem khin manlo in mi kawmkal ah i mangthang khak ding ka lau hi!\nEima thu ciat i deih den lai pen i khantohna sang nailo, i khuamuhna toi lua lai, i theih thute tawta (local) lualai cihna hi a, a taktak in ci leng i deih zong a thei nailo hi leng kilawm hi. Uniformity maw, pluralism maw… i zuih zawk ding a tel nailo hi hang!\nTua ahih manin Zomi mangpha a khak masasa a khuamuhna a manlang ding tawh kibang hi. Ahang pen a khangto nuam khat in gamtatna ding kuam kicing neilo a kuak neucik sunga kikhum den utlo uh hi. Zomi, Zolai, Zopau, Zongeina mangngilh a namdang pau leh ngeina a thei masa leh a pomsuak vet te Zomi sung pan zong a khuamuhna leh a khantohna a manlang pen ding tawh kibang hi (ama mimal nuntakna ah); ahi zongin tua bang piang hi leh Zomi leh Zogam liangvai semsem ding hi.\nVaphual: Vaphual – Zomi News & Online Magazine min in, hun nong piak man leh thu manpha tampi nong hawp man in lungdam kong ko hi.\nDr Hau Za Cin: Kei zong ka lungdam.


url: =Pasian bawl thupha naak :: ZOMI DAILY\nPasian bawl thupha naak\nposted on 15 May 2018 at 6:19 pm Lomkholna: News, Siamsin\nA thupi leh i theihtheih sa khat tuni ngaihsun kik ni. Pasian in Adam bawl aa thupha pia pah lo hi. A zi dingin numei pia aa tua ciangin Pasian in thupha pia hi. Nupa a om limlim ciangin Pasian pen thupha a pia dingin a baihsa in om pah lian hi.\nTua hiaa nupa ki lem in a ki it te tungah thupha namkhat a hih kei leh namkhat om den hi. A masa pen in a tate in thumang hi. A tate uk zo hi. A tate in zahtak hi. A ki lem lo, thuzong a ki dong khol lo nupate sangin neih leh lam zong nei thei zaw hi.\nA nuntakna sungah Pasian a phawk kei uh zong in thupha ngah uh hi. Banghanghiam cih leh nupa (inn kuan) a bawl Pasian hi aa tua inn kuan te ki lungtuak leh Pasian a lungdam mahmah hi. Thupha pia hi.\nKhat guak a om laitak Adam pen Pasian in thupha pia lo in thukham pia hi. Nupa hong suah ciangin nuntak na nei khempeuh tungah uk theihna thupha pia ta hi.\nInn kuan sungah nopna, daihna, ki it ki lemna, hauhna, pilna, ma tutna, ngualzawhna, maitaina a om theih nadingin nu leh pa te kisam mahmah hi. Pasian in en cik sa mahmah hi. A gamla pi ah thupha i zon sangin Pasian in ih inn sungah thupha hong puak leh nuamzaw ding hi.\nNu (mother) khat leh Pa (father) khat ii pan munpen neu ngaihsut ding hi lo hi. Zong ki it in, ki lem in, Pasian zahtak nupa khat om leh Pasian bangzah in a lungkim in thupha a pia zen tam?\nTangval, nugak lai tak pen thukham tawh a nungta a hihi. Thukham palsat leng mawhsakna om pah hi. Zi leh Pasal na neih khit ciangin inn kuansung leh ta te a’ ding in thupha naak na hihi. Na thupha naak puahsiam in. Thupi ngaihsut in. Zangh siam in. Thupha naak na suahnop leh zi leh pasal nei in. Tuahileh mundang ah thupha zon kullo aa Pasian in a naakpan in thupha namcin hong luangsak ding hi. Lungdam! Siamsin Library\nPrevious: Leitung gamvai khuahun a nawngkai sak theiden thute ~ Khup Lian Thang\nNext: Numeite’ zaklohkal… ~ Lengtong Pauno\nA lawhcing makai i cihte in\nUSA, North Carolina ah Karen pasal khat vanleng tungpan tuakkhia\nNungak hel dan thak (latest tactics) ~ Hau Za Cin


url: =Aapna Aw ~ MUC\nAapna aw in na lungsim takpi hongphul khia mah ahi hiam? “Ka Gumpa aw, Nang in hong neipa Na hi hi. Ka kha nuntak nangin, tatkhiat man ding Nang nong piaksak khin zo hi. Kei Nang aa ka hi hi. Sum leh paai ka ngah theih nading Nang ma’n siamna Nong pia hi. Zat nading a kilawm loh na munah ka zat khakloh nadingin Topa hongkem inla, kiphatsakna lungsim kei kiangpan hong hepkhiat sak in. Nang min a vanliat nading bek in kazang nuam hi.”\nNa sep na bawlna masuan khempeuhah na ngimna in a nuai-a bang hi ta hen. Hih ka sepzia-in Pasian’ deih sepzia mah ahi hiam? Hih in ka Gumpa’n hong thukim pih takpi ding hiam? Topa in kei aadingin a nuntakna hong pia khinzo hi. Pa Pasian tungah ken bang piakik thei ding ka hi hiam? Kei sep theih khat in, Topa’ aadingin phaltakin ka piakhia thei hi a ci pa hong hisak ta in. Pasian min na taltang tungah a kiciapteh nai kei aa leh nangin khuavak sungah gamh na luah thei kei ding hi. Vantung pan a lamdang letsongin, Pasian in khatbek a neihsun a Tapa ahi hi. Tua letsong nang hong kipia hi.\nPasian in Ama khut siangtho tawh i sawmah khat leh sumpite lawngin, hih sumte in kei aa ahi hi ci hi. Kei in note tungah ka neih sate na kep dingun kong ap ciangin pawlkhat kei aadingin nong pia ding uha, pawlkhat no aadingin na kisapna bangbang un na zangthei ding uh hi a ci hi.\nLo lai-a na ante uh na laak uh ciangin, nang aading na khol ciangin Pasian aading sawmah khat zong na pia takpi hiam? Topa’ lenggah huan nasepna-ah kitasam a, a om loh nadingin na sawmah khat leh sumpite na ap khin hiam? Meigongte leh tagahte na en khin hiam? Hih nasepin innsung Pasian nasepna hi a, awlmawh loh ding hi lo hi.\nNakiim napamah mizawng micimawh, puanlum kisam, an kisam a om hiam? Tua banah itna a lunggulh, kep ding kisam a om kha hiam? Meigongte, lunggim mite, nang kiangah hong pai a, a tu a tate’ sangkah nading a kisam huh ngen a hong pai ciangin nang bang na hihsak hiam? Hih bang hun ciangin nang bang naci huh thei hiam? Tagahte huhding na hanciam ngei hiam? Kha nuntak nading a lungkham nu leh pa, pi leh pute nang kiangah hongpai-a amau haksat nate honggen ciangin, nangin khual namel nei lo-in thudon lo-in na ciahkik sak ngei hiam? A zenzen in nangin tuabangin na gamtat khak a leh na mailam nuntakna sungah Pasian’ neih hehpihna leh lainatna nang tung om ta hen. Note in mi dangte’ tungah bangtawh teh in na piakhia uh hiam? Na piakkhiat zah mah na ngah kik ding uh hi. Topa’ hongpiak thuphate nang nopsak nading bekin beelhei-in, thumaan lo a na zatkhak a leh Pasian in na thupha ngah ding piak loh in hong koih ding hi.\nI biak Pa Pasian in hih leitung nuntakna tawh kisai i kisap thupha namkim a tawntung in hong pia den hi. A zenzen in Topa in na piakkhiat sum leh paaite nasepna a tuamtuamah khen khia ding hong cih a leh phaltakin khenkhia in. Tua in nang aading leitung thupha vantung thupha ngah nading hong geelsakna hi cih thei in. Pasian in ei hong nei Pa hi a, mihingte tawh kipawlin mihingte’ neek ding hong siik Pasian ahi hi. Tua ahih manin kha gupkhiatna-ah zong mihingte leh Pasian kipawl khawm a nasep pen Pasian’ deihna ahi hi. I teenna gam leh gamdangte-ah kha gupkhiatna nasep nadingin a kisam sum leh paaite a silate’ khut sungah pia hi. Pasian nasem dingte’ lakah a lang bekin sem hi leh zong zat ding sum leh paai kicing lo dinga leitung bup lungdamna thu tangkona ma kihial zo lo ding hi. (R&H, Dec. 23, 1890).\nKipumkhat Theih Nadingin Topa’ Thungetna Dawnkikna\nPawlpi mite in Pasian nasemte’ tungah telsiamna a neih kei-a leh Pasian deih dinmun tungzo ngei lo ding hi. Pasian nasemte in KhaSiangtho lungsim i neih masiah, pawlpi mite inzong Pasian nasep nading panpihna-ah kipuahphat thahatna a neih masiah Topa’ thungetna sunga kipumkhatzia cikmah hunin kingah lo ding hi. Pawlpi mite in nasem siate’ lungsim siangtho tak tawh panpihnopna nei a, kampau bek tawh hi lo, piakkhiatna gamtatna tawh a huh masiah Pasian nasem siate’n zong a nasep uh zozo lo ding uh hi.\nPasian in nasem ding mi sam hi. A sem ngiat dingin Topa’n hong deih hi. Ahi zongin tua nasem dingte a kikhel taktak mite hi masa dinga, tua hileh mi dangte gumkhia zo-in kikhelsak zo bek ding hi. (R&H, Sept. 10, 1903).\nAngsung Ngaihsutna Paaikhia Ding\nPasian in a pawlpi a hehpihna tawh kidim sak hi. Topa’ sumkholna-ah, sum tampi a om theih nadingin sum muh siamna zong Topa’n hong pia hi. Tu ni in pawlpi sungah Topa’ tung lungdam kohnopna kimu lo ahih manin dah huai mahmah hi.\nPasian lenggahhuan sung a, a hiangkeute’ awtna aw in, “mite in ko hong thudon lo-in hong koihdap uh hi.” Khat leh khat vang kiam nading kibawlna in Pasian a kosia dinga Satan tha a piapia i hi hi. Pasian in a tanu a tapate leitungah gimna hong thuaksak hi ci-in mukhial sak hi. Topa’ neihsa kem dinga a ki-ap mite in a thudon loh manin Topa in mawh sakna thuak hi. Topa’ neihsa kemte in a kep dinguh ahi, haksatna thuakte thudon lo-in om uh hi. Tua hangin Pasian tungah kosiatna hong tungta hi.\nKuamah peuhin i nasep ding thudon lo-in om kei ni. Sum tampipi zangzo lo a, tawmcikcik tawh nasem na hih leh, Pasian thupha pen thuum lo taau lo a, hanciam a nasepna pan kingah hi, cih phawk in. Topa in thuneu penpen zong phawk lo-in om lo hi. Thu neuno khat a thudon mi in a lamdang khantohna ngah ding hi. Siamna neuno khat lungkim tak, thanuam taka nazat leh Pasian kiangpan siamna a zahnih na ngahkik ding hi. I sumzian tawh kituakin a met ngah ding i lamen ciat hi. Pasian in mi khatpeuh ahi bangin sang hi. A neih loh khat kal tuan lo hi.\nNa sawmah khat leh sumpi bek mah piak ding Topa’n hong ngen hi. Topa’ nasepna khempeuhah, piakkhiatna hong kal hi. Nang hong sawl nasep kuhkal tak, citak -takin sem in. Topa Zeisu in nang kiangah om a, nang aading ngimna, geelna, nei hi cih thei-in lung lawp takin sem in. Pasian in nang aading a hehpihna hong kicing sak hi. Note in na khem peuh a kicingin na hoih tawh na kidim uh hi. Hih leitungah Pasian gam a zai nadingin na khat peuh sepsak thei na hih manin lungkim tak, deihsakna tak, lungdam tak in piakhia in. Na lungsim sung pan angsung bek ngaihsutna hem khia in. Hih munah Christian gamtatzia kiptakin len in. Nang in Pasian tawh kinai takin kizom hi lecin a kisia mite na muh ciangin amaute’ gup ngah nadingin sup lawh liangin na sem ding hi.\nKhalam Khantohna Leh Christian Citpiakna\nTopa sunga sanggam u leh nau khempeuh tungah kong gennop thu in, Pasian nasepna a kisap mahmah hunin Topa’ tungah huhna ngen ding hi hang. Pasian aading sumpi piakna-ah itsiitna in hamsiatna a samsam i hi hi. Khalam khantohna in Christian citpiakna tawh kihen khawm hi. Gumpa’ hehpihna an-duh tui-duh in duh ding hi. Na sum na paaite in nang mai-ah vantunggam kongkhak sung lut ding hi, ci-in a manpha mahmah kamciam om hi.\nNa neih na lamte bittak in na kem nuam hiam? Singlamteh tunga siktukilh mapawn khut sungah koih in. A vekpi in nang bekin na kep leh tawntung a sumh na hi hi. Pasian pia in. Tua hunpan kipan Pasian ciaptehna na neihsate’ tungah kigelh ding hi. A kikhel ngei lo Topa’ ciaptehna kikhen hi. Topa’ kiangpan nangah neih leh lamte tawh na lung a kim hiam? Haksatna thuakte’ aading thupha ngahna hi tahen. Na neihsate na khangto sak nuam hiam? “Na neihsa leh na anpalte tawh Pasian bia-in, tua hileh na ansaalte kidim dinga, lenggah cilna-ah lenggah tui tawh kidim ding hi.”\nPasian In Hong Dimkik Ding Hi\nMihing khempeuh in i sep dingtek a sem hileng Pasian’ lenggah-huan sung a keu namun om lo ding hi. Jesu’ nungzui kineih khemte mawhsak nading zong om lo ding hi. Zatui tawh Pasian nasepna in hun tawh kituaka lungdamna thu hilh nadingin kong hong hon sak ahi hi. Vantungmi thumte’ thu mun khempeuhah kiza ding hi. Ciil zat in. Kiphasak kei in. Leitung tawh kisai na sumte Pasian ap in. Tu mahmah in na hih zawhzah piakhia in. Topa Jesu tawh kikop hilecin piakkhiat nadingin nakhut cingh mahmah ding hi. Kha mangthangte’ tungah LaiSiangtho thumaan a kipuakzawh nadingin Pasian in na khut sungah na zatsa khempeuh hong dimkik ding hi. Mi dangte hotkhiat ding Pasian in nang tungah hong ap ding hi. (R&H, Dec. 10, 1901).


url: =A kiciamteh kammal :: ZOMI DAILY\nA kiciamteh kammal\nposted on 3 June 2018 at 7:43 am Lomkholna: News, Siamsin\nLaisiangtho in kammal vangliatna hoihtak in hong hilhcian mahmah hi. Topa Zeisu mahmah in ‘leilehvan a mangthangzongin ka kammal mangthanglo ding hi’ ci hi. Luke 21: 33. A cihnnop na ah: akimuthei, et lawmtak leh lamdangtak in ka bawlsa nate kisia theiding aa ahizongin akimutheilo (a piangsakpa) kammal kisia thei nawnlo, ki phiatthei nawnlo ding a ci a hihi. 1 Peter 1:25 sungah ‘the word of the Lord stands forever’, ‘Topa thu (kammal) ahihleh kiptawntunghi’ ci in kingelh hi.\nA mahpen Pasian ahihmanin a kammal akisiatheilo hi i ci nuam khatheiding hi. Mihingte kammal pen Pasian kammal mahbangin a tawntung dongin kiciamteh a hihlam Matt 12:36 sungah i muthei hi. ‘Thukhenni ciangin mi khempeuh in phattuamna a omlo a kampauna te uh khempeuh bangin thusitna a thuakding uh hi’ ci hi.\nBanghun, bangni, kumbangzah i phak aa i ngen cih om tuanlo hi. Kua tungah i ngen, i hehlaitak, i lungdam laitak aa i pau mawcih om tuansese lo aa ih kampau bangbang in na ci ziau hi. Tua ahihmanin i ngensa ih kammal khempeuh a vekin a tawntung a’dingin kiciamteh hi cih i theihtel ding thupi mahmah hi.\n‘Na kammal hangin na suakta dingaa na kammal hangin mawhsak thukhenna na tuakding hi’. Matt 12:37 sungah ci hi. Hihmun i simtak ciangin ih kampan aa a pusuak kammal te in ih maiah hong ngak gige ahihlam i muthei hi. Ih kammal bangin at kik tektek ding cihthu teltak in i thei hi.\nTua ahihmanin i hauhnopleh hauhna kammal, i ci a damnopleh damna kammal, i suahtaknop leh suahtakna kammal, i pilnopleh pilna kammal, i ngualzawhnopleh ngualzawhna kammal i zat ding pen Pasian dan ahihi.\nNa ut bang pulak inla piangin. Tuapen mikhempeuh in a septheih dingaa Pasian ii hongpiak vangliatna ahihi. Pasian hong ompihna a hihi. Siamsin Library\nPrevious: Mawkmawk lo thei ~ Tdkhen\nNext: Tedim khuasung lampi vai: Gen kikkik mah leng


url: =Sih ding A Patau Vet Lote - Zomi Adventist Innkuan\nSih ding A Patau Vet Lote ~ GSPau\n1. Sawltak Paul: Sawltak Paul in, “Sihna aw, na zawhna koi-ah a om hiam? Sihna aw, na gu koi-ah om hiam? I Topa Jesu Khris’ hanga eite zawhna hong pia Pasian’ hehpihna ka phat hi” ci-in gen hi (1 Cor. 15:55-56).\n2. Billy Bray (1794-1868): Amah pen a paina peuh ah “Hallelujah, Amen!” ci-in a awng den khat hi. Khatvei mikhat in, “Billy, leitung ah bang thu piang a hia?” ci-in a dot leh, “Leitung tawh ka kinahvawh loh kum 12 pha ta,” ci-in dawngkik ziau hi. A sih kuan lamin siavuanpa in, “Sawt vei nungta nawn kei ni teh” a cih ciangin ama’n, “Hallelujah, Amen! Kalsuan simin inn tawh ka kinai semsem hi. A sawt lo-in ka inn ka tung ding hi” ci-in lawp takin gen hi.\n3. John Wesley (1703-1791): Amah pen England gam khan’lawhna dingin Pasian’ mizatpa leh Methodist pawlpi phuankhiapa hi. A sih kuan teh mikhat in, “Hun tam nei nawn lo na hih manin na hun neih laiteng koici zat sawm nahi hiam?” ci-in a dot leh, “Topa kiang ka ciah ma-in khangnote tawh kimu nuam lai ing. Tua khit ciangin lungnuam takin Topa’ kiangah ciah ning. Jesu in kei hong gum hi” ci-in dawng hi.\n4. John Bunyan (1628-1688): Amah pen Pilgrim’s Progress a kici laibu minthang a gelhpa hi. A sih kuanin, “Pumpi sihna in Khristiante buaisak zo lo hi. Bang hang hiam cih leh pumpi sihna pen thonginn sung pan kumpi inn sungah lutna, galte’ khut sung pan lawm-itte kiang zuatna, a lauhuai huihpi sung pan innnuam sungah tawlngakna leh guallelhna mun pan tawntung minthan’na mun ah lutna, hi lel hi,” ci-in gen hi.\nSee also Book Review: Adventist Mission in the 21st Century\n5. William Barclay (1907-1979): Amah pen Scottish Biblical Scholar khat hi. Amah in, “Ka sih teh na dah lua kei un. Ka nusiatna lam sangin ka manawhna lam lim ngaihsut zaw un” ci -in kam vaikhak hi.\n6. James Hudson Taylor (1823- 1905): Amah pen China Inland Mission phuankhiapa hi. Sengam ah missionary (800) puak hi. A sih kuan ciangin, “Ka tha bei lua-in Lai Siangtho nangawn ka sim zo nawn kei a, thu zong ka ngen zo kei hi. Naungek bangin Pasian’ khut sungah ka om ngiungeu hi. Ka sep dingteng ka zo kuanta hi.” ci-in gen hi.\n7. William Booth (1829-1890): Amah pen Salvation Army phuankhiapa hi. A sih kuanin siavuanpa in, “Na mit in khua mu nawn lo ding a, sawtvei nungta nawn kei ni teh,” ci hi. Tua ciangin ama’n zong, “Hun tampi nei nawn lo ka hih manin nidang sangin nasep hahkat zaw ning. Ka mit in khua a muh nawn kei mah leh zong, khua ka muh lai zah mahin seem veve ning,” ci-in gen hi.\n8. Charles H. Spurgeon (1834-1892): Amah pen England Pasian’ mizat minthang khat hi. A sih ding ciangin, “Kei’ taang ding Jesu Khris si khinzo lungdam mah si’ng,” ci-in si hi.\n9. Werner Von Braun (1912- 1977): Amah pen Jews minam, Rocket Engineer leh Astronautics phuankhiapa hi. July 20, 1969 ni-a USte khapi tung a kahna Apollo 11 rocket pen ama’ bawl ahi hi. A sih kuanin US President leh vuanzite in veh uh hi. Amah a veh mite kiangah, “Khristiante’ adingin han pen lamtawp hi lo a, tawntung hun ading a kipatna hi pan hi. Khristiante i sih ciangin i kha pen leitung sangin a nuamzaw mun ah galkah hi,” ci-in na hanthawn kik zaw bilbel hi.\n10. Billy Graham (1918- ): Amah pen Evangelist minthang khat hi. TV thudotna khatah, “Sih ding na kihta hiam?” ci-in kidong hi. Billy Graham in, “Khris’ sihna leh a thawhkikna thu um ka hih manin sih ding kihta ke’ng. Ka sih teh Jesu tawh a omkhawm ding hi lel ing,” ciin dawngkik hi. A dongpa in, “Kei’ theih loh khat thei na hih manin sih ding a kihta lo na hi ve,” ci hi.\n(Our Daily Bread)�\nPrev post MSS 6: ဘုရားသခင်၏စကားတော်ကိုသေချာစွာဖတ်ရွတ်ခြင်း\nNext post VAN THAKTE LEH LEI THAK


url: =Muh ciil Melbourne – 7 ~ Hau Za Cin :: ZOMI DAILY\nposted on 2 October 2015 at 8:29 am Lomkholna: Article, Hauzacin\nMuh ciil Melbourne – 7\nZotawi Lianu te tawh Phillip Island pai ding… cih ka makaipa uh Tg. Mungno gelna sa bangin tua ni a tun ding ka ngaklah mahmah uh khat ahi hi. Tua man mah a zong Bawngsa Kg. 4 ka hang min phitphet khit uh hi!\nZing nisuak lah no suah sitset ahih manin ka lupna tung pan ka thawh ding haksalo hi. Ni suak baih ahih manin i ihmut a nop mahmah laitak, i mumang bang a nop mahmah diaidiai laitakin zing thawh hun na hiden sese hi. A gam zong lian, a mite lungsim zong lian, a thukhualna uh zong lian ahih mah bangin a nisuak uh zong thusiam a, khualui lam ah nisuak ding ngakngak banglo in hong muak den hizaw hi. Khualui lam ah milian, ulian te a kiliatsak nop uh ciang i ngakngak, i maivilvil a cimtak huai mah bangin zingsang nisuak nangawn i ngak teta a kul lailai pen a baih vetlo khat na hi gige hi. Tuipi gal kai Zomite hamphatna nam khat hi ciin ka ciamteh sak hi.\nZomi Christian Fellowship, Melbourne khangnote sum zonna ding a ka zinma vua Bawngtal a gawh uh a sa kilogram 4 tak ka Pu Sawm Thang te in ko tun cianga nek ding ciin na koihsak phitphet uh a; koh zong nek ding kal ngaklah in Philip Island pai ding nitak ciang em ding ciin ka ngim khol khin uh hi. Tua ma zan in, zantak in hoihtak ci-al leh aisan tawh sawh in, mek dipdep in, ka nuai hul ningniang khit uh ciangin microwave stove sungah gual diudeu in minute 45 sung khawng ka em sitset uh hi. A gim namtui in innsung teng hong zeel mahmahta cih ciangin a kongkhak hong in ka et uh leh na san hilhial in, a tui a nuai ah taak detdet in, a thau leh a sa sunga satuite sabak tungah kawt nilhnelhta ahih manin khat khat in lakhia in kuangpi sungah ka koih uh hi. A leepna ciin ka nek uh leh khawl thei nawnlo in mi 4 in kg.4 pen a kigai baih mahmah himawk ei cih ka tel mahmah uh hi.\nZantak a ka ngaih ngamloh uh Bawngsa teng tu zingsang Phillip Island paima in ka ne samsam uh a, Australia mohpheng tungah bawngnawithau (butter) taat in ka em san hilhial uh a, tua tawh ka meh uh hi. A mehtui dingin aksa leh ankam huan in ka ne ziahziah uh a, Khuado Sanek a cih uh bangin ka ne miatmiat uh hi. Australia a nopna pen ann nek peuhpeuh ne thiamthiam cih omlo in, ne ziahziah hiden hi. Tua manin a kum a sim omte a puansilh uh neu hanhan hi (kici hi, ken bel thei sam keng!).\nBawngsa leh ann gilvah taka nek khit ciang ka manawh ding lam uh zuan dingin mawtaw golpi khat tawh ka vekpi un tuang in ka dingkhia uh hi. Lamdung khempeuh ah Bawng khawina, Tuu khawina, Sakhi khawina cih bangin a kihal in na om suksuk a, mittai in, lungsim hong nuamsak mahmah hi. Gam lah siangtho in kiak leh singkung pote hing dipdep a, a ne ding ganhingte bang hampha kisa mahmah hi. Vasa leh zusa nam tuamtuam muh ding om suksuk a, lampi lah gol in mawtaw lah tam ahih manin khuadakna nuam mahmah hi. Tuipi naih ciang mualte na niamsuksuk a, tuipi a kigalmuh ciang Kangaroo omna kuam tungta uh teh hilhna in Kangaroo lim na kisuang kawikawi a, a tak a mu bang phial in ka lawp semsem uh hi. Grapes Huan leh gan khawina na tam deuhdeuh a, tuipi lah na dup kiuhkeuh ahih manin hin gimnam mahmah hi.\nSan Remo an sun ann ne: Ringwood pan taisuk in Belgrave khen ah 140 Km a gamla San Remo pen nai nih sung bang bek kitai a, sun nai 12 hita ahih manin sun ann nek ding ka zon uh leh annekna ding na om mello a, nitak lam bek a kihong ansai na tamzaw hi. McDonald lah kilunggulh mello ahih manin FISH & CHIPS ka delh zaw uh hi. Annek man na tam mahmah a, ‘mihau banga i khuasak ni’ ciin ka gilvah mahmah dong mah uh ka ne uh hi. Khualzinte hawhna munpi peuhmah ah a tuaci ngeina hi a, inn pan ann pua khol leng zong a lem mawhlo ding na hi gige hi.\nSan Remo pen Phillip Island lutna ding lei saupi kidawhna gei ah khuano khat hi a, nek leh dawn a kizuakna mun hi. Gunkuang leh tembaw khawlna phualno khat ahih manin tui tunga khualzin theihna ding nam tampi na om zihziah hi. Koh bel tuipi tung tawnlo a lei kidawh tungah tai in luipi kantan in tuikulh a lut sawm ka hi uh hi. Maan kilakna dingin mun hoih hi a, tourist tam mawhlo hi. Ka cimtak un vakkawi kawi in, luai ah kivei, tuipi gei vak, anne, kihahsiang, tawldam khit ciang Phillip Tuikulh lam sik ding ka kithawi taktak ta uh hi.\nPhillip Island pen a dung 26 Km leh a vai 9 Km hi a, Singapore kimkhat cia khawng cihna hi. Ahih hangin khualzinte in muhnop a sak mahmah uh vasa nam nih – Little Penguin, Sea Gulls leh gamsa Kangaroo zong a omna phual hi. Australian superbike Grand Prix phualpi zong hi a, bike tai kidemna zong lam gei ah kibawl zihziah hi.\nThe Nobies: San Remo pan gilvahsa in lei saupi kantan in ka lutphei uh a, New Heaven khuano ka pelh khit uh ciang lampi tang zeza in saupi kigalmuh a, lam gei ah Bawng, Tuu, Sakol cihte kikhawi zihziah a, a gam lah nopci mahmah lai hi. A mong dong taisuak in The Nobies kici mun ah ka tung uh a, tuikulh leh tuipi a kizopna phual hi a, Indian Ocean in Tuikulh a nawk ziahziahna mun hi. Tuihual kilok in mualpang a nawk khak ciang tuiphuan pak zuaizuai in a tui malte huih in hong len in guahzu sengseng bangin i biang hong theh sangsang hi. Vot peuhmah a, huih lah nung vangvang hi. Mualbo neu cikcik om a, tua mualbo te kawm ah vasa Pacific Gulls a cihte uh bu nei in, tui tha uh a, no keuh pawl om in, a hon in a leng diaidiai uh a, khua lam ah inn bikhalap ah Phialphiah a leng zuaizuai tawh ka teh mahmah hi. Zual mahmah uh ahih manin ut hileng khut tawh kiman ziau thei ding hi. Ahi zongin kuamah in nawngkaisak lo in camera tawh maan la ziahziah bek uh hi. Tuipi sung pan mualbo a poto litlet khat om a, tua tungah vasa tampi tu ziahziah a, a gal pan ki en thei bek a, mihing kipai theilo hi. Tuikulh pan pai dingin tuipi kantan kul hi. Tuihual phuan zuaizuaite leh tui kitheh sangsangte a etlawmsak sem dingin paak hoih, a san, a kang, a naipak tuamtuam mualbo tungah po in paradise acihte uh himai lo hiam ka ci hi. Tuipi pangah nilum awi in Seal zong a bawk phengphang zel hi napi, tuni pen khuavot, in tuihual sanglua (high tide) ahih manin Seal khat zong ka mu kei uh hi.\nBeach ah hawh: The Nobies phual vasa leng naunaute etcim om kei mah leh a dang et ding tamlai ahih manin tua pan ka ciah phot uh hi. Lamgei ah Kangaroo a vom themtham khat ka muh uh a, tua pen Kangaroo a taktak a a gamta ka muhpatna uh hi. Lamgei ahih manin mawtaw kikhawlsak theilo a, maan ka la man kei uh hi. Taisuak in Bike tai kidemna khen ah taklam ah kawisuk in tua mun ah Ocean Beach a minthang mahmah khat na om a, mihaute in khuakhal nisat ciang a omna ding uh inn tampi na lam uh a, tuate ka kheng suksuk uh hi. Tua innte pen phalbi ciang mihaute om lo uh ahih manin midang a sapsak uh hi. Ut leh kisap thei, giah theih hi. Nisat ciang bel mi tamlua in beach ah tui bual bekbek zong dim zihziah uh hi kici hi. Tuni pen guahzu dekdek tawh kibang, nisa lo in, tuihual zong sanglua (high tide) ahih manin mi na tam hetlo a, a pai masate zong tui bual sawtlo in ciah pahpah uh hi. Surfing ahihte bek na om uh cih ding hi. Ahi zongin koh bel, ‘hih ciang i pai buang’ ciin puansuah in maan khawng kila in tui ka sik uh a, nop ka sa peuhmah uh hi. Koh nungah hong tung zuahzuah mite zong bangtan a kibual tam uh ka ci hi.\nKangaroo Mu taktak ta: Ka beach pai uh lamet a bat loh ciang sawt omlo in ka dingkhia kik uh a, Kangaroo a kikhawina phual lam ka manawh uh hi. Na tam mahmah a, na vak zaizai in, khut tawh zuut in ut leh ann zong kipia thei na himawk hi…..\nPrevious: Khuado Pawi ding hongnai mahmah ta\nNext: Ka muhpak US Gamthu pawlkhat (13) ~ Awn Za Pau\niPhone 6s te Battery nawngkaina om ahih manin, Apple te’n Recall ~ ZD


url: =Mi tawh kikholh na siamhiam? (2) ~ Hau Za Cin :: ZOMI DAILY\nMi tawh kikholh na siamhiam? (2) ~ Hau Za Cin\nposted on 6 March 2016 at 7:00 am Lomkholna: Article, Hauzacin\nMi tawh kikholh na siamhiam? (azom) ~ Hau Za Cin\n4. Mi thuneihna zahtaksak in: Na kikholhpihpa, na kikholhpihnu thuneihna nei ahih leh zahtaksak in. Ka lawm hitah cih tawh zahtakbawllo, mite lak khawngah thupi bawllo in hih zanzan kei in. No lawmta bek na om uh ciang na ut uh leh lawmta bangin kikhawl un. Tualo mite mai ah, midangte theihna ah a za, a rank, a power zahtakbawldan kisin in, siam in. Tua in na lawmpa, na lawmnu zahtakhuaisak a, nang zong na zahtakhuaina khang hi. Mite in a zahtakbawl mahmah na lawm khat nang thusimlo, thudonsaklo lua liangin hih zanzan leteh mite in zong hong zahtaksaklo dinga, a tawpna ah nangmah in na zahtakhuaina na mansuah ding hi. Tua manin na lawmte a za (rank, power, thuneihna) uh thupibawlsak, zahtaksak in. Lawmta hihna pen a tuam hi a, nasepna munah power pen a tuam hi.\n5. Ciamnuih uangbawllua kha ken: Nopni dahni ah pilvai takin ciamnuih gen siam na hih kei leh nuihsuakhuai na sak khempeuh mawk gen kei in. Pilvai tak, kuamah su khalo a ciamnuih gen siamte na hih kei leh kamcip zaw in. Mite in na siamlohna, na haina a theih sese sangin genlo in na omna pen mite hong ngaihna ding hizaw ding hi. Ciamnuih ginalo leh siangtholo, a zahpihhuai, a zahmawh, a zumhuai cihte genkha lecin na lawm hih ding mi utlo bek hilo a kiangah vuah tu dingin zong hong deihlo phial ding uh hi. Khan-gual lakah ciamnuih gen leh mipi lak ah ciamnuih gen kibanglo hi cih tel inla, kidawmsiam in. Na ciamnuih gensiamloh sangin mite lakah omdan kilawm na om siamlohna hong kizahpihzaw ding hi. Na kidekzawhlohna, gen dinga kilawm leh kilawmlo na khentel siamlohna hong zahpih ding hi.\n6. Hoihna leh siamna tawh mite uapzaw in: Mite lakah na om ciang hoihna leh thusiamna tawh uapzaw in. Gending thei mello a na om leh genlo in omsuakzaw le cin a kilawmlo na pau khak sangin kithupisim zaw ding hi. Kiphatsak kampau sangin mite phatbawlna kammalte zangin mite nang sanga thupi zaw in bawlsiam le cin mite in nang hong simmawh tuanlo ding hi. Mite tungah na lalsak nuamluat manin mite mai ah kiphat in kiphasak om pian lecin mite zong a kiphatsakna lungsim uh hong suak dinga ‘tungnun kituh’ in kuamah gualzozaw, kizahtakzaw cih lah om se lo in na pukkhawm ding uh hi. Kamsiam, gamtat kilawm leh mite itna tawh lapsang nopna lungsimte in mite lungsim zo zaw a, a kiniamkhiat khat kuamah in niamkhiat tuanlo uh hi. Tua ahih manin mi kiangah na om ciangin hoihna leh kamsiam tawh mite uapzaw in.\n7. Mite thugen zahtaksak in: Mite in thu khat peuh a gen ciangin thusimsak inla, hoihtak limtak ngaihsak in. Thupisimlo cih dan in ngai mello, lah nial mello cih bangin hihsak ningniang kei in. Mite in hong thusimlo kha ding uh hi. Na bil na dawh man kei a na ngaih man kei leh ‘hong theisiam in manlah ing’ ciin thumzaw in, tua pen mipil gamtat hizaw hi. Kithusim mello a kihih ningniang cih pen picin vailo a, pil gamtat hilo hi.\n8. Mi khel na tuak ciang kidawmsiam inla, pilvang: Pianpih a mi khel vilvel om tuam hih tuak hi. Tua bang mite na tuah ciang pilvang takin kidawm siam inla, lah nolhlo, lah saanglo in kikholhpih dan ciang thei in. Kinai lua leng lah gimhuai, kigamla lua leng lah i deihna kikuppih theilo hi. Kikholhpih siam in zahtakbawl kawm, phat kawm, lah thuhilh kawmkawm in kikholhpih lecin mi zattheihpen suaksak thei hiteh.\n9. Na gamtat tawh lak in: Mite tawh na kikholh ciang na kam tawh na gensiam kei a na deihna na pulak zawh kei ding leh na gamtat, na omdan tawh lakzaw in. A hoih lam nasemte thapia in panpih inla huh leh lapsang a kulte pantah in laamto in. Na gamtat tawh na lah omdan kilawm, gamtat kilawmte kuamah in mangngilhlo dinga, na kam tawh na gen sangin sawt kikhomzaw ding hi. Mit tawh muh pen bil tawh zak sangin kipzaw hi.\n10. Kikhel nading a om leh ciamteh in: Hun tawh kizui in omdan, tatdan, gendan, kizep dan, kampau dan, nekzon dan…. kikhel ding om hi. Tua bang a om ciang ciamteh pah inla, kikhelsawm pah inla, mite zong kikhel dingin makaihpah in. A lui kizang nawnlo ding, a thak kizangzaw ding cih ahih leh nang zong a tuabang dingin na kithawikhol in, mite zong tua lampi na zuisak in.\n11. Mite tawsawn tawntung in. Mite a kaisuk hilo in a tawsawn, a nungthuap, tha apia hi inla, mi lawhcinna zong nang lawhcinna hi ciin ngaihsut siam in. Na talent uh kibanglo hikha dinga nang lawhcinna mite lawhcin zawhlohna hi thei veve hi. Tua manin nang hih theihloh ding khat mite in a hih theih ciangin haza sese kei in. Gim kipia sese kei in. Mite lungdampihna ah lungnopna om zaw hi.\n12. Lawm nei inla khahsuah nawn kei in: Lawm tampi nei inla, lawm hoih tawmcik bek nei in, ahi zongin na lawmte khempeuh khahsuah sawm kei in. Lawm hauh supna omlo a, lawm neihloh suphuaizaw hi. Innkuanpih leh meltheih sung thutuam hi a, khuasung leh pawlsung, nasepna mun ah lawm a tam theithei nei in. Mi tampi tawh kikholhsiam ding hanciam inla mi khempeuh tawh kikholhtheih sawm in. Nang zong tua dingin kiseksek in.\n13. Kizop ding sepkhop ding thupibawl mahmah in: Nang beka nasep sangin mite tawh sem lecin nuam nasa zaw dinga, na tawldamzaw in na cimphawngzaw ding hi. Leitung pen khatguak khawng in teeng ding hileng lungzuanhuai mahmah ding hi. Mite tawh kipawl sawm inla nang angsung ding bek khualden kei in. Kizopsiamna omlo in vai thupi leh na thupi kisemzo taktaklo hi.\n14. Mi tawh semkhawm siam in: Mi tawh na nasepkhop ciangin sepkhop siam in. Nang bek in sep sawm kenla, mite bek zong sepsak sawm kenla, gua tawn zawng bangin nang a langah, midang alangah cih bangin pua khawm, zawngkhawm in. Nang bek sep na ut leh na zolah kha dinga, mi bek na muan leh na ma uh na tun hak kha ding uh hi. Tua manin mi tawh sepkhop dan siam in.\n15. Minphatna neikhawm un: Mi tawh na khat peuhpeuh na hih ciangin a minpha nang bek in tan sawm kei inla, mite zong a minpha pia in. Nang bekbek phial in na sem zongin na seppihte zong a minpha ngahsak in. A kisuanlah uh leh nopmawh sa lel ding uh hi. Sem mello a minpha a deih pawl om thei a, tua bang mite eng ngei peuhmah kei in amau beka minphatna dingte ah gual banlo veve ding uh hi.\nTua manin mi tawh sepkhop ciang, hihkhop ciang – a lianpen na hih leh, a thunei pen na hih leh nang bek in a minpha ngahsawm in ‘vompi sahawm’ in hawm ken la, mite zong a kikim ciat in minpha pia in. Huaiham ding lakah a nunung pena koih ding pawl hi. Minpha pen taktak ding na hih leh nang leh nang na kipiakloh hang, na vompi sahawm loh hang, mite in thei veve ding, mite in tel veve ding uh hi.\nMi tawh kikholhsiam cih ciangin mite ngaihsut ding banga ngaihsutpih siamna nei cihna hi. Mite lungsim ding nang lungsim ah kibulh siama gamta thei cihna hi. Nang angsung ding leh minpha ding bek ngaihsunlo ding na hih manin nang leh na kim na paam a khempeuh tawh a nuam a minpha, hamphatna om thei khempeuh na ngah khawm ding uh hi. Tua bang hileh i nisim nuntak hong nuam mahmah ding hi. Lunglut tak, hanciam takin kisin taak mahmah ahi hi, tomvei nuntak noptak in i nuntak nop leh. A sim mimal khempeuh tungah nuntak nopna kumthak thupha bangin hong tungta hen. Hau Za Cin\nPrevious: Theihhuai thu pawl khat\nNext: Gamnuam tungkhin napi banghang Tangtat, Khaattat Tolteenlai nahiam?\nThailand ah numei khat Facebook Live akizaih kawmin tuisung ah tuaksuk\nPakistan galkapte dinga upmawh te’n India galkapte a ngawngtansak ~ TK Lian


url: =Tuithang ah Cope topa laibusaal kihong ~ Peter Suumpi :: ZOMI DAILY\nTuithang ah Cope topa laibusaal kihong ~ Peter Suumpi\nposted on 3 May 2015 at 11:49 pm Lomkholna: News, Zingsol, Zomi\nTuithang ah Cope topa laibusaal kihong\nTua ni zingsang phone hong lut hi. Sun nai nih ciang Cope topa laibusaal vai kikum ding hong ci hi. Tua ni ka khuadam hi. Guah zong zu hi. Zanggam khualumna pan ka ciah zawh ni khat hipan hi. Guahzu meikai nuai ah lawm te ahi Mandalay aa lenpih siamsin te tawh kikai khawm in hong tung ding laibusaal honpawi aading hungeel kholhna khat ka nei uh hi.\nZingciang sun nai 10 Am in Sakollam Dr. Nang Khan Lian (Khanno) te inn ah ki tuntuah ding ci in kiciamna te nei in den aa ka ki kupna te uh a sem ding vaipuak ka ki khentek uh hi.\nTuni zingsanglam khua pha hi. Tuithang pai ding lawptak in ka ki thawi hi. Alol thei pen in ka van teng tawh Dr Khanno te inn lam zuan in ka pai phei hi. Tedim aa teng hih hang in khat le khat kongzing kigamla ahihman in atung masa atung nunung ki ngak in ka om uh hi. Sun nai 1 le lang hong sat ciang in Tuithang kua aa pawisim ding agamla penpen (Zangkong) pan hong pai Tg Gin Sian Suum (Suumpi) Tedim hong tung cih kazak uh ciang in ka lawpna uh hong khang semsem hi. Suumpi in kei Lawibual ah tung ing hong dawn un acih ciang in lawptak in atungsa lawmte khat in va dawn phei pah hi. Nitak lam nai 2 le lang pawl hong sat ciangin Kawlpi pan Zomi Siamsin Kipawlna-Myanmar ii 2014- 2015 chairman ahi Tg Huat Khan Kim le Siamsin senior khat ahi Tg Thang Pan Lian te hong kihel thei uh aa ki lawp semsem bek tham lo in tha ki ngah mahmah hi. Tedim pan nitak lam nai 3 pm pawl in kiding khia thei aa Tuithang khua ah nitak nai 5 pawl in ka tung uh hi.\nTuithang khua lutna khua mual pan amau nong na dawntuah uh in vaitutna in lenggahzu hai khat tek hong pia uh hi. Tua alim mahmah lenggahzu hang in mawtaw tuanna aa ka gim ka tawlna te uh koi lam tung cih kantheih nawtloh zahdong in hong veng hau hi. Tua pan ka zintunna ding mun uh ahi Tuithang khua aa lainatna sanginn lam zuan in ka pai uh hi.\nZintunna pan pawl khat te lupna kidenna pah, pawl khat kim le pam vel in ki lehleh in tawm vei ka tawlngak khit uh ciang kisil in nitak-an nekna ka nei uh hi.\nNitak-an nek khit ciang in zinbuk lam zuan nawnlo in CAG biakinn sung ah aman masasa ki ngak in zan hun ka kipan uh hi.\nZan hun ah inntek te le ko zin te mel ki theihna nei in hun nuam mahmah hi. Tua nitak in siamsin lampan thugenna ki nei in Tg Tuang Sian Mung (BDS final) in “Ha le kam sung cidamna”, Sianu Cing Van Kim in lungsim cidamna, gilpi natna vai tawh kisai genna le ZSK-MDY ii pawllutang ahi Tg Peter Thang Sian Mun in “Pilna le Siamsinna” cih thului te tawh zan hun manpha tak le nopci tak in kizang hi.\nTu ni zingsang khuapha hi. Honpawi rehasal bawl zawh nading in TSI (Tuithang Siamsin innkuan) in moh le niangtui hong vakin gilvah phitphetsa in laibusaal hong ding in ka kiging litlet uh hi.\nTuni pen ni manpha ahihi. Tuni pen zomi te tangthu sung ah siamsin te’n laimai thak khat agelh ni ka ci nuam hi. Khuasung pan zum nasem te, hausa upa te, azahtak huai pawipi tuamtuam pan upa te le khuasung nulepa te hih honpawi sim ding in hongpai in hong tu dimdiam uh hi. Hi lai mun ah CAG pawlpi kem sia a ahi Rev. Thang Khan Do i hong nusiat huhau in kithanem mahmah in amah zong ki phawk mahmah hi. Lam-et ngam loh na kawmkal sung pan hih laibusaal hong hon sak ding in Tedim pan Dr Vum Lian Thang (Mandalay siamsin advisor, victoria hotel Mandalay, မႏၲေလးခ်င္းလူမႈေရးအသင္း ၏ ဥကၠဌ, Cope topa laibusaal pian khiat nading kawmiti ii chairman) le Rev Pum Khan Nang (Zomi encyclopidia) te hong kihel thei ahihman in tha nemna te tha hong dim kik cih ding ahi hi.\nHun hong kipan in phatna lasak khit ciang Dr Nang Khan Lian in hih laibusaal tawh kisai thugenna le Dr Sian Nun Siam ii hong laikhak simna hong nei hi. Azom ah Tg Huat Khan Kim (ZSK -Myanmar chairman) i thu genna, ZSK -Myanmar in ZSK- Mandalay tung ah lungdam pihna lai piakna, Dr Vum Lian Thang tung pan thugenna le Rev Pum Khan Nang te tung pan thu genna nei in laibusal hong honsak khitciang Sia Nang Gin Lian (Tuithang Christian fellowship ii vice chairman) in thupha piakna tawh Cope topa laibusaal honpawi zingsang lam hun akizo ahihi. Hih honpawi ah hong kihel mimal khempueh pen inntek pawlpi in voksa tawh sun-an vakna nei hi.\nSun-an nek khit ciang in siamsin te le inntek Cope topa laibusaal kawmiti te kimuh khopna kinei in tua lai ah ZSK-Mdy ii piak ding akisam lai sum 500,000ks pen piakna kinei hi. Tua lai ah inntek lam pan sum sazian lahna le gencianna te hong nei uh hi. Hih kimuhkhop hun pen nitak lam nai 3:50 pm pawl in lawhcing takin kizo hi. Tua khit ciang nitak an nekma in khuasung avak nuam te vak in suakta takin ki om hi.\nNitak-an nek khit ciangin biakinn sung mah ah kituah kik in atawp ni nitak hun kibawl ta hi.\nNitak hun ah ZSK-Mdy in Cope topa laibusaal kawmiti (Tuithang) tung ah apna laipi piakna nei hi. Tg Huat Khan Kim in nau neihzia tawh kisai thugenna, Lia Khai Gin Cing in cidamna tawh kisai thugenna, Sia Peter En Lam Suum in inntek te tung le zin mangpi te tung ah lungdam kohna agen khit ciang Tg Gin Sian Suum in ‘a pil toto mipite’ cih thulu tawh thugenna hong neih khit ciang a nunung nitak hun nuamtak in kigualzo hi.\nTua nitak guahzu hi. Siamsin te nungak tamgval vive ki hi in inntek nungak tangval te tawh kikhen nuam naikei zong kikhen hun hong tungta ahihi.\nUt nai ta kei leng inn lam zuat ding hun hong tungta aa zing an nek khit ciang siamsin te inn lam zuan in Tuithang khua pan ki ciah khia ta hi. Gualzawhna, lungdamna, lungnopna, lenglenna (nungak le tangval) te anamkim in ki lawhcing hi. Hih in zomi te ii tangthu sung ah siamsin te lem laimai thak ahihi.\nLaigelh -Peter Suumpi (Zingsol)\nPrevious: Zomi te sungah Innteek asep sawm “Virus”\nNext: Zusa Nungak Melhoih mahmah tangthu\nCovid-19 hunsung innah naupangte bangci kepding ~ Nu Sung\nKoi lai-ah om na hi hiam? (Pian 3:9)\nMalaysia pan Kawlgammi thongkia mi 138 ki ciahkhiasak ding\nMyanmar gamsung ah nasemte atawmpen nitha K4800 in ki ciangtanta\nTulaai Leitung Thuthang Tuamtuam Updates May 15, 2015\nUSA, California meikang hangin misi 29 phakhin, mimangcip zong tampi om\nSum le vang ~ Lian Tuang\nNuclear Radiation A Lauhhuaina ~ Hau Za Cin\nUS leh apawl te’n naikal 24 sungin Mosul khuapi ah Bomb 21 vei khia ~ Thang Khan Lian


url: =Cidamna: Cikhum in zunkhum piangsak hiam? :: ZOMI DAILY\nCidamna: Cikhum in zunkhum piangsak hiam?\nposted on 19 July 2017 at 11:02 pm Lomkholna: Article, Health\nCikhum in zunkhum piangsak hiam?\nZunkhum le sikhum natna tawh kisai-in mihingte telkhialh thu khat om hi. Tua pen cikhum in zunkhum le sikhum piangsak hi cih thu ahi hi. 2003 kumin zunkhum sikhum natna tawh kisai-in numei 39,000 a kitelet ciangin cikhum hangin tua natnate piang lo, cih ki mukhia hi.\nAhi zongin zunkhum le sikhum nat na a neisa i hih leh cikhum le buhtang khauhsuai le akhum dangte cihte i kidopkul ding hi. Cikhum in hih natnate piangsaklo hi i cih hangin cikhum atom atangin bakding hi lo hi. Tua bangintarn pi na nek leh na thauna (cholesterol) khang ding a, si khum natna na ngah thei ding hi.\nA nu ahih kei leh a pa in sikhum natna a neih leh a tate in natna a neih ding pen 14% bang om hi. Tua ahih manin i nui pa in tua natna a neih leh i kidop ding thupi hi. Ahi zongin hih natna pen kitel taktak lo hi.\nCancer damsak Apple\nApple sungah a rnanphadatt tuam tuam Phenolic, Flavonoidcih khawng kihel hi. Tua datt-ten cancer natna dal thei hi, kici hi. Apple sungah 110 mg-347 mg dong om hi. Tuate in cancer a khantoh loh nadingin dal hi, kici hi. Ahi zongin tua datt-te pen apple a sunglam sangin a pualam a hawng sungah tarn omzaw hi. Tua ahih manin apple i nek ding ciangin tui tawh silsiang masak khit ciangin a hawng tawh nek ding ahi hi.\n“An apple aday drives the doctor away”\nHIV /AIDS neite nek ding\nA nuaia teng ne le’ng HIV, AIDS neite phatuam hi, kici hi.\nTanghkha gah-pen a tawmbel zingsang pum khat nitak pum khat ne tawntung ding hi.\nYeyu gah ahi zongin, zatui a kibawl sate ahi zongin pum khat ahih kei lehzingh khat zing le nitakin ne ding hi.\nSeptrin zong zingsang le nitakin tang khat ta ne ding\nNa sung a khak loh nadingin\nKawlte in “I awnghawh maan leh i lutang na- lo hi”ci hi.A kuama peuh adingin i awnghawh a maan ding thupi hi. Tua hi leh bang teng kisam ding hiam?\n1. An sungah khauzang tamte nek ding thupi hi. Gtn: rnangbuh, sinq-, · qah, singtehte hi.\nZingsang tungin an khat peuhpeuh nekding kingeinaseh ding hi.\nZing ahi zong nitak ahi zong, awnghawh hun khat nei-in a suak kei zongin va tu pongpong ding hi.\nNa awnghawh a suak nak leh ip kei in.\nNa tutphah a sanluat leh na phei a kilaptoh theih nadingin siksan bawl in.\nKhual na zin ciangin na sung a khak theih leh eknipza nam khat teitei keng hamtang in. Zangkong Awging\nPrevious: Malaysia gamsung ah palik khatin azudawnpih alawmte khat thautawh kap\nNext: UK gamsung ah kum 20 val ha anawtngei vetlo pasal khat om cizen\nTulaai Leitung Thuthang tuamtuam Update November 17,2016\nMidik tang leh gupna tanlo, midik suak leh gupna tan ~ Evan. Suangh Dal\nJack Ma (Alibaba Founder) in khangno te ading deihsak thugenna\nSih kohna: A theikha om hiam?


url: =LESSON 5 Oct. 26 – Nov. 1 Thukham Deihna Palsat ~ MUC\nLESSON 5 Oct. 26 – Nov. 1 Thukham Deihna Palsat\nAdmin 5:23:00 PM 4Q2019, Articles, Sabbath School Lesson\nLESSON 5 Oct. 26 – Nov. 1\nThukham Deihna Palsat\nTu Kaal Sung Sim Ding: Neh. 5: 1-5, 7 – 12, 14 – 19; Pai. 21: 2-7; Micah 6:8; Thkna. 23: 21 – 23.\nKAMNGAH: “Tuni mahmahin a lote, a leenggui lote, a olive lote, a innte uhleh a meeta na lak uh sum, an, leenggahzu leh sathaute, amaute tungah pia kik un.” Nehemiah 5:11.\nTuhun in a haute hau semsem, a citheite cithei semsem taleh cimawhte cimawh tektek, a zawngte genthei semsem hi. Koi bangin hih buai-na bei ding cih pen leitung makaite in hanciam uh hi. Jesuh in “ Note lakah cimawh genthei om tawntung ding hi,” ci-in pulaak hi (Matt. 26:11). Hih thu siksanin mi huh nial ding hi lo hi. Lai Siangtho in tua bangte i huh theih bangin huh dingin hong sawl hi. Tua lo-in Khristian hihna in mannei lo hi.\nSaltanna pan a ciah kik mite in hamsa, genthei takin Jerusalem puahpha kik uh hi. A haute in a zawngte nengniam uh hi. Saltanma in zong khat le khat kideidannate om khin hi. A gam uh a va tunkik khitteh zong kideidannate om kik hi.\nTu kaal sung kikup ding thu in: koi bangin Nehemiah in khat le khat kideidannate kantan hiam? A siathuai zaw penpen in Thukham a zui mite in khat le khat kinengniamna tawh kidim hi. Thukham zuihna bek tawh lungkim a, thukham ii deih – Jesuh nunzia nei ding, cih ngaihsun kha lo uh hi.\nNeh. 5: 1-5 sim in. Bang piang hiam? Bang hangin mipi kap hiam? ___________________________________________________ ___________________________________________________\nJewte in Nehemiah makaihna nuai-ah kipumkhat uh tawh kibang hi; a pua lam pan huzaapte langdo uh hi. Ahi zongin a gambuppi-in gamdang pan galdo-na leh bawlsiatna do kim lo hi. Galte do-in gualzo uh hi taleh amaute sungah kitapkhapna hong om hi. Makaite leh mi citheite angsung huaihamna hangin nautangte in cimawh simmawh nengniam thuak uh hi. Cimawh gentheite in suahtak ding kiko-na thuumna nei uh hi.\nInnkuan pawl khat in annek ding nei lo, tate in gilkial uh hi. Kialtunna hangin mi khat in a van neihteng uh tawh an batlak uh hi. Bang mah nei nawn lo innkuan tampi om hi. Kimkhatte in Persia kumpi tungah siah piak ding nei nawn lo-in a tate uh sila-in paisak uh hi. Tua bangin mite gentheihna zungpi in kial leh siahpiakna hang hi. Persian kumpi in Judah gam pan innkuan khat in kum khat in talent 350 siah piak ding thukhun koih hi (Neh. 5: 1-5). Siah a pia zo lo a omleh sumleitawi ahih keileh a neihsa van khat uh piak kul hi. A kum kikteh a piak ding a neih kei leh a beisa kum a leiba tawh kibehlap toto hi. A tawpkhakna-ah sila-in a pai kul hi. Inn le lo a taan khit uhteh salin khat peuh mah, a diakdiakin naupang khangnote paisakin leiba loh nading nasem uh hi.\nKhat veivei ciangin i gamtatna hangin gim i thuak hi. Ahi zongin cinatna, hamsatna tuamtuamte eima khialhna hang a i thuak hi lo hi. Persian kumpi gitlohna hangin gammi tampi in gim thuakin zawhlawh uh hi. Gammi tampi in zawnna panin suahtak zo lo uh hi.\nSum le paai hamsatna hangin a genthei-te nunzia lamdang sakna om thei hi. Sum le paai tawh khat le khat kinengniamnate in bang hong hilh hiam?\nThukham Deihna Nial\nNeh. 5: 6-8; Pai. 21: 2-7 sim in. Banghangin Nehemiah in hehna tawh dawng kik hiam?\nTuhunin tua thupiangte i tel zo kei zongin nidanglai-in sila leh to om hi. Nu leh pa khat zaw sangsangin sila-in a om mah bangin a tate zong sila dingin zuak hi. Nu leh pa in a tate uh sila-in zuak thei hi. Ngei-na leh gam sung ki-ukzia thukhun in zong phal hi. Pasian in deihtel theihna a piak hi mah taleh tua bangin Israel gam sungah gamtatnate tungah thu nei veve hi. Tua hi-in kum sagih sialin to-te in sila-te suahtakna pia uh hi. Tua bangin Pasian in sila khat in khantawn sila panin honkhia-in a mite suakta takin a nungta ding deih hi.\nThukhun in sumleitawi phal hi; ahi zongin summet lak ding phal lo hi (Pai. 22: 25 – 27; Siam. 25: 36, 37; Thkna. 23: 19, 20). Namdangte tawh tehkakna-in, Israelte in summet tawmno khat bek ngen la uh hi. Kha khatin za khat ciangin peek khat (1%) piak ding ngen uh hi. BC 700 kimlai-a Mesopotamia-te in ngun, sumngo ahih leh za ah sawmnga (50%) ngen uh a, anhum ahihleh za ah za (100%) ngen uh hi. Tua hi-in Mesopotamia-te zat tawh tehna-in za ah sawm le nih (12%) pen tawm mahmah hi. Ahi zongin bangbang hileh Pasian Kammal hong hilh bangin, summet lak himhim pen thuman lo hi (Neh. 5:10). A lamdang khat summet pia-te in a lungkimlohna uh pulaak lo uh hi. Tua bangin summet la-in, summet pia-in a om uh hangin gam ki-ukna thukhun tawh kizui-in summet la, summet pia uh hi. Tua hi napi bang hangin Nehemiah heh hi ding hiam? Nehemiah in summet lak a hehna pulaak pah lo hi. Ahi zongin hih thu lunghimawh mahmah hi.\nNehemiah in na khat semkhia dingin hong kipan hi. Khat le khat tung pan summet kingetna hangin a dahna nusia lo hi; gam thukhun palsatna hilo hi; ngei-na khatin a zat uh banah midangte sangin hoih zaw tham hi. Ahih hangin thukham deihna – ki-itna, hehpihna cihte nei lo uh hi. Hamsat hun ciangin khat le khat kihuh kipanpih ding uh masuan nei ciat uh hi. Pasian in nengniam thuakte panpih hi. Kamsangte tungtawnin tua bangin mizawngte nengniamnate langpan hi.\nBangci bangin thukham palsat hi lo napi-in thukham deihna langpan kha thei i hiam? (Micah 6:8).\nNehemiah In Semkhia\nNehemiah in gam makaite leh uliante tungah “No mi le no mi summet tam na kila lua uh hi,”ci-in hanhilh hi (Neh. 5:7), napi a deihhuai kikhelna nei tuan lo uh hi. Tua hi-in Nehemaih in lungkia lo-in nengniam thuakte tungah thuman a tun nadingin hanciamin nasem hi. Makaite, uliante hilh khin ing, ka nasep ding zo khin ing, ci-in nusia hi leh zong nusia thei hi. Hih mite mah tawh kido do ding cih thei hi. Ahi zongin kinengniamna a bei mateng, a nasep a tangtun masiah a nasep khawl ding lungkim lo hi.\nNeh. 5: 7 – 12 sim in. Nehemiah in bang thute langpan hiam? Kipuahphat nadingin bang thute siksan hiam?\nNehemiah in mipi kaikhawm hi. Khat le khat kinengniamna hemkhia-a khat le khat kiheh ding limtak hilh hi. Makaite, uliante in thuman lo-in a gamtatnte uh mipi-te mai-ah genkhia hi. Tua bangin a genkhiatna a hangin a gamtatnate uh kiphawk a, kisikin kuamah nengniam nawn lo ding deihna hi.\nNehemiah in sila thu bulphuhin thuhilh hi. Jew tampi in a mipihte uh zuakin namdangte sila suak uh hi. Tu-in Nehemiah makaite, uliante tungah mipihte zuak, kilei cihte thu hoih mah ahi hiam, ci-in dong hi. Israel mi khat in a mipih Jew mi khat suahtak nading ci-in namdangte tung pan lei-in, ama sila dingin koih veve uh hi. Hih in a deihhuai mah hiam, ci-in a mipihte dong hi.\nTua bangin Nehemiah dotnate makaite leh uliante in a cih nading uh thei lo uh hi. Bang hang hiam cihleh a nial theih nading thu mu nawn lo uh hi. Tua hi-in Nehemiah in a nasep maban zomsuak hi. Amaute tungah “Note’ gamtat hoih lo hi. I gal ahi mi namdangte’ zahkohna i ngah loh nadingin i Pasian zahtakna tawh na gamtat ding uh kilawm hi,” ci-in hilh hi (Neh. 5:9). Tua khitteh Nehemiah mahmah in midangte sum leh nek ding an leitawi a piak a khialhna, “Tu-in summet lakna khawl ciat ni” ci-in pulaak hi (Neh. 5:10). A mipihte tungah summet la-in sum leitawi in hoih lo ahihna thu a pulaak khitteh, summet la nawn lo-in khat le khat kihuh zaw dingin hanthawn hi. A lamdangin mi khempeuh zong thukim pah uh hi.\nMi khat tungah siatna na tun kha ngei hiam? A tam zaw-in i thuman leh siatna bawl ngei lo kuamah om lo hi. Tua khialhna na khialh kik loh nadingin tu-in bang in hong khaktan hiam?\nNeh. 5: 12, 13 sim in. Bang hangin Nehemiah in a kamciam a pelh mite tungah hamsiatna pulaak hi ding hiam?\nMakaite in mite tung pan a ngah uh sum leh vante pia kik dingin a pulaak uh hangin Nehemiah in tua bangin kamciam bek tawh lungkim lo hi. Tua a kamciam uh bangin sem takpi ding cih deih hi. Tua hangin makaite siampite mai-ah kiciam uh hi. Hih in thupi mahmah hi. Bang hang hiam cihleh hun khatteh a kamciam bangun sem kei le-uh, amau kamciamte mah siksanin thukhenna thuak ding uh hi.\nBang hangin Nehemiah in hamsiatna pulaak hiam? Amaute thuak ding a limcing dingin Nehemiah in a puansilhte sung pan nate kiakhia ding bangin a puanzialte singkhia hi. Tua hi-in a kamciam a pelh uh leh puansin khiat bangin a nuntakna uh a kipan a na neih khempeuh uh kisingkhia mang ding hi. Tua hunlai-a mite in hamsiatna pulaak khia uh hi. Tua in thuciam, thukham a thupi-na kilangsak hi. Mite in tua thuciamte a palsat uhleh hamsiatna ngah ding uh hi. Tua ahihmanin mite in a kamciam bangun a nuntak nadingun tua bangin Nehemiah in kiteltakin hilh hi.\nThuciam Lui in kiciamna in siangtho ahihna bang pulaak hiam? Pai. 30: 2; Thkna. 23: 21- 23; Thuhilhna 5:4, 5; Siam. 19: 12; Pian. 26: 31.\nKampau pau theihna in mihingte tungah Pasian hong piak a manpha mahmah letsong hi. Tua in mihing leh ganhing kilamdanna khat hi. I pau khiat kammalte in huzaap lianpi nei hi; nunna piangsak thei, sihna piangsak thei hi. Tua hi-in i genkhiat thute kidop kul hi; kamciam i piakma-in limtak ngaihsut kul hi; mi tawh kizopna-ah limtak ngaihsutna tawh kampau ding thupi hi. Tua banah i gen bangin sep kul hi. Mi bangin na kampau-na hangin Khristian thuman mu-in, mi bangzah in na kampau-na hangin upna pan lampial hiam?\nMi tungah i kampau huzaapzia ngaihsun in. Koi bangin i kampau ding, bang hunin pau ding, koi bangin gen ding cihte theitel ding i hiam?\nNehemiah Tung Pan Etteh Dingte\nNeh. 5: 14 – 19 sim in. Nehemiah in bang thu siksanin gam mite tung pan gam-uk kumpi ahihna tawh kizui-in a ngahte bang mah ngen lo hi ding hiam? Neh. 5:18.\nNeh. 5: 14-19 in Nehemiah in Kumpi Artaxerxes kiang a tun zawh, Judah gam-ukin a om kum 14 khitteh a pulaak hi ding hi. Gamuk uliante in gam mite tung pan phiangsiah ngah dingin kilawm hi mah taleh Nehemiah in ama ngah ding bang mah pulaak lo hi.Ama neihsa tawh lungkim hi. Ama kitangsapte amah le amah kisik hi. Tua banah a innkuanpihte leh kumpi huang sung a kisam bangbang pia hi. Kumpi min Zerubbabel bek mah i thei hi. Nehemiah in a pulaak kumpi sem ngeite Nehemiah leh Zerubbabel kikal a kumpite i ding hi. Kumpi a sep nawn loh ciangin neihsa bang mah nei lo hi. Mite ngaihsut bang hi lo-in Nehemiah in hauhna zong lo-in neih le lamh hauhna kin lo hi. Nehemiah in neihsa hau mahmah hi. Tua hi-in nisimin mite an pia zo hi; mihuh hat mahmah hi (Neh. 5: 17, 18).\nAbraham in a innkuante namdangte khut sung pan a mite a hotkhiatna thu tawh kibang kei taleh Nehemiah in tua thuguipi mah nuntakpih hi (Pian. 14).\nNeh. 5:19 sim in. Bang pulaak hiam? Koi bangin hotkhiatna thu tawh kizom thu bang kipulaak hiam?\nNehemiah in Topa muangin ama nopsakna ding teel lo zaw-in Topa teel masa zaw nasem khat hi-in, ettehtaak cing mahmah khat hi. Bang dinmun tawh i nungta zongin amah bangin i kalsuan ding ahi hi. Kipiakkhiatna bang mah nei lo-in Topa nasem ding hamsa i sa kei hi.\nPhil. 2: 3-8 sim in. Koi bangin tulaitak na nunzia in nangma deihna nial mi nahihlam kilang hiam?\nSimbeh ding: Ellen G. White, “A Rebuke Against Extortion,” 646- 652 in Prophets and Kings.\n“Nehemiah in nenniamna thuakte kiko-na aw a zak ciangin a lungsim in hehna tawh kidim hi. Thuman lo-in gimthuaknate hangin amaute thuumna aw ka zak ciangin ka heh mahmah hi, ci hi. Kinengniamna khau khempeuh sattatin thuman thutak adingin ka nungta ding hi, ci hi. A mipihte gimthuakna panin a suahtak nadingun khentatsa-in nasem kipan hi.” Ellen G. White, Prophets and Kings, 648.\n“Jesuh in cimawh genthei-te suahtak nading pulaak hi bek lo-in sem takpi hi. Thuman thutak i pulaak bangin sem takpi dingin hong hilh hi. “Thuman pen thuman bangin pulaakin, thuman lote a man lo mahin pulaak ding kisam hi. Tua val pen khialhna hi.” Ellen G. White, Thoughts from the Mounth of Blessings, 67. Hih in khiatna nei lo kampau-na, a mawkna kampau-na mawhpaih hi. Leitung nuntak khuasakna, sum le paai zonnate in zuau khemna, thuman pan lampialna, ahi lopi a kiphatna, uang genna, thuman lo tawh nasepna tawh kidim hi. Kuamah in kineihkhemna tawh kampau-na, gamtat khempeuh thuman hi,ci lo hi.\n1. Banghangin sumzonna leh mi tawh kizopna khempeuh huaihamna in ukcip hiam?\n2. Bangci bangin Pasian mite in huaihamna pelh ding hiam? Huaihamna pelh nadingin Pasian in bang hong pia hiam? Isa 58: 3-12; Micah 6: 6-8.\n3. Kampau theihna leh kammalte ii huzaapte ngaihsun in John 1: 1, 2 in Kammal/Thu cih in bang khiatna pua hiam? Koi bangin hih in kammal thupina leh i paukhiatte in khiatna bang nei hi, cih hong hilh hiam?\n4. Tuma kum tul tampilai-in Jesuh in note lakah mizawng om tawntung ding hi, ci-in a gen thu in lamdang hi. Cimawhte huh ding hong hilh hi. Koibangin Jesuh gen – note lakah mizawng omden ding hi,cih thu in Khristian khat in cimawh dongtuakte huhding hiam?


url: =Malaysia ah Astro TV Channels aguk in athuahsak mi 6 kiman :: ZOMI DAILY\nposted on 23 April 2017 at 10:25 pm UTC+9:30 Lomkholna: Malaysia, News, Sawltak, World\nMalaysia gamsung ah Astro TV Channels pen ataktak sangin aman tawmsakzaw in athuahsak kawikawi mi 6 kiman cih theSun pan kiza hi. Astro TV Channels pen Online Streaming panin khasim asaapman atawmzaw in midang te kawmsakkik uh a, tuapen thumanlo “illegal” namkhat ahihi. Tuabang in aki thuahsak tepen “Pirated Astro Channels” kici hi.\nTua akiman mi 6 tepen pasal vive hi uh a, kum 39 panin kum 53 gualpawl ahi uhhi ci’n Bukit Aman Commercial Criminal Investigation Department (CCID) director Commissioner Datuk Acryl Sani Abdullah Sani in genkhia hi.\nKuala Lumpur, Johor Baru khuasung tuamtuam panin April 20 ni akipan akimankhia toto uh ahihi.\nTuabang in amatkhiatna ah Online Live Streaming in azat uh Modem Unit 12, Router, Astro Decoders & Cards Unit 500 val, Adroid Set-up Box, Mobile Phones, Computer Tablets cihbang in avanzat uh tampi zong matkhiatsak uhhi.\nHihbang in agamta kipawlna te’n Astro TV Channels pen atawmzaw in thuahsak in, Malaysia gamsung ah 2015 kum khawngpan in akipan uh cihi. Malaysia gambup ah amaukiang panin Astro TV Channels azang Customers zong mi 30,000 bang neikhin uh a, khasim in sumlut khakhat RM900,000 bang ngahden uh cimawk hi.\nHihvai tawh akiman tepen Friday ni akipan “Section 41 of the Copyright Act 1987” thukhun tawh kizui in thusitna kineiding cih kiza hi.\nTuaban ah CCID ulianpipa genna ah hihbang in thumanlo in “illegal cable television” ah akawm, Subscribe abawl tepen “Copy Rights Act 1987” cih thukhun tawhzong kituaklo ahih manin, azangkha tezong mawhna nei uhhi.\nHihthu hangin gamsung mipi tezong pilvang in hongki dawmding in ki lamen hi ci’n genkhia hi.\nMalaysia gamsung aom Zomi sungah “Astro TV Channels” alakha na om uhleh hoihtak na sitpha un. Astro TV Channels pen a Company taktak panmah ahiam cih theihcianhuai hi.\nSummetbawl te’n hong gukthuahsak “illegal” ahih khakding kidop huai mahmah hi. Vankham namkhatmah hi a, azuakte bekin thuaklo in azangte inzong ki thuakkha theidinghi.\nNidangin Setapak vengsungah Astro TV Channels atawmman in athuahsakthei om cih ki zakha ngei a, summet bawlna aguk thuahsak tepawl hingelngel khading hi. Tukpeng “Football” a uk phadiak Zomi pawlkhat Astro Channel azang om ahih manin, “Pirated Astro Channels” khawng ihzat khakding kidop huai mahmah hi. Hih http://www.astro.com.my pen Astro Company taktak hi a, amau kiangah dotcianna ki neithei dinghi. ZD Sawltak #zomidaily\nPrevious: Naupang kum 6 aphapan khat sangmawtaw sungah nai 9 sung ki nusiakha in si\nNext: Christian Hymn te’ tangthu: Zeisu Ading Nuntak Maan Ka Nungta


url: =Titanic tembawpi ~ Tdkkhen :: ZOMI DAILY\nposted on 21 January 2018 at 2:59 pm Lomkholna: News, Tdkhen\nKum 1912, April 25 ni-in Atlantic tuipi sungah, a tuang mi(passenger) 1513 teng tawh a tumcip ta hi.\nTitanic tembawpi a taihatna pen naikhat sungin knok 20(tai 25) hat-in a tai mua-mua hi. Niangtui-sai, an sai, ettheih tuamtuam, kimawlna tuamtuam, cimphawng ding tampi om a, passengerte lungmuang takin a om zihziah uh hi.\nTua thu a kizak ciangin tembaw khempeuh Titanic omna lamah hong delh naunau uh hi. Tuate lak panin, kumpinu in Titanic a huh dingin a bawl’, Titanic’ nau’nu a cih Olympic a cih pen hong hat penpen-a, naikhatin knot 24 hai-in hong delh vangvang hi. Ahizongin a U Titanic mu man lo hi. Tai 400 hong tung man bek hi.\nTua khit deuh London thu kisakna Daily Express in a gen dan-in, “Vukkhal a nawk’khak manin Titanic kisia! Leitunga tembaw lianpen in siatna tuak! Tumcip taktak mah a hiam?” Cih thulu in zangin a suahkhia hi.\nKum 73 khit Sept 6,1985 in Daily Express in, “Vanluite a zong akaikhawmkik pawl in Titanic tumkhinsa Atlantic tuipi taw Ft 13000-a om kimu kik hi” ci hi.\nTuipi taw tai 2 leh a lang athuk, mi 1513 te laktoh kik ding thu a kikup laitakin, mi tampi mah in a om nasa mun mah-ah a om hithiat ding a utzaw uh hi. Tua mite’ lakah Titanic tembawpi kiat-a na lamdang a piang a mu khat a om hi. Tua laitakin a mah pen kum 8 a pha numeino khat hi-a, a min pen, Mrs Winifred Van Togerloo ahi hi.\nAmah pen naupang kihotkhiatna tunga kihel thei ahi hi. Tua thu a kikup ni, Oct 6, 1985 in amah zong a kihel hi. A nalamdang muh a genna ah, “Tembawpi kisiat laitakin mikhat, vanthemte khat tungah hong kilawn kawikawi-a, ‘Jesu na nei nai hiam, Jesu na nei nai hiam’ ci-in tuitunga a laamlaite’ kiangah a kihot kawikawi hi. A sawtna teh amah zong koi lam tung hiam thei nawn keng” a ci hi. Tdkhen\nPrevious: Comment: Tedim Sialtang tui pipe mawtawpi khat in taihkham\nNext: Tedim khuapi huampen Chin State gambup pan a khangtopen cihtheih


url: =Thai ah Kawlgammi nasemkhat nasepna Boss pa’n thautawh kap :: ZOMI DAILY\nposted on 26 April 2017 at 3:04 pm Lomkholna: News, Sawltak, Thailand, World\nThai gamsung ah Kawlgammi nasemkhat nasepna Boss pa in thatawh kapliam cih MMTimes pan kiza hi. Southern Thailand, Phang Nga Province sungah Kuraburi Township ah thupiang hi a, tua Kawlgammi papen ngabeng “Fisherman” nasep asemkhat ahihi.\nPhuket-based Myanmar Migrant Workers’ Network (MWN) te genkhiatna ah tuapa minpen Ko Maung Maung Htay kici a, kum 21 aphakhin khat ahihi. Boss pa’n thautawh akapna pen nasialua ahih manin, zato ah tudong omlai cihi.\n“Nopbel noptuam zawdeuhta. Ahi zongin Doctors te’n Hospital ah amanlang in napaipih un hongcih ciangin akipaikik hi a, bangtanvai om kullaiding cihpen ki genthei naikei. Anoptuam ciangin Kawlgam ah ki ciahsak dinghi” ci’n naseppih leh Room Mate khat ahi Ko Soe Win in genkhia hi.\nThautawh akikapliam Ko Maung Maung Htay pen “Thai Fishing Boat” kici ngabeng gunkuang tungah nasem khat ahihi. Tuipi tungah Boat akuankhiatma in vanleiding apaisawmna panin apu tetawh ki kamnialkha uh a, tuapan in nasepna Boss te’n bengngawp uh cihi.\nTuipi tungah Boat azinkhiat khitciang inzong Boat Owner pa’n benggawp leuleu cihi. Tuaban ah alup laitak in alupna Bedroom sungah anung thautawh kap cimawk hi.\nKo Maung Maung Htay pen Myanmar, Rakhine State, Mrauk-U Township sung aom khuaneu khatpan hi a, Thai Fishing Boat ah nasem in aomzawh kumkhat phakhin hi.\nAompih alawmte genna ah Boat Owner papen Thai Royaal Navy Force te kiangah Report kibawl in, thu kibawlding cihi. Migrant Rights Group te leh Myanmar Embassy Officials tezong ki muhkhopna nei in, thu suahsawm uh cihi.\nThai Police Force te genna ah tua thautawh akap Boat Owner papen kimankhin ci uhhi. 2015 kum inzong hih Fishing Boat pen meikang ngei in, Fishermen tampi liamgawp uh a, Kawlgammi nasem mi 2 si ngei hi. Ahi zongin asi aliam tepen Boat Owner pa’n liausum bangmah pialo cihi.\nRelated: Thailand ah Kawlgam numei abuansawm khat temta tawh kidawtlum\nTutung thupiangzong Thai Police Force te’n mankhin acih uhhangin, amauleh amau hongki maisakziau lel uhtam, lunghimawh huai veve hi. ZD Sawltak #zomidaily\nPrevious: Kawlgam pan amasapen numei pasal omkhopna “Porn Movie” cizen ei\nNext: Zomi khangno te leh tuhun ~ T. Sawm Lian